Teka-teki tarikh PRU-15

TEMPOH hayat Parlimen atau Kerajaan Persekutuan pimpinan Perdana Menteri, Datuk Seri Ismail Sabri Yaakob sekarang, akan berakhir pada Mei 2023.

Enam puluh hari selepas itu, wajib diadakan Pilihan Raya Umum ke-15 (PRU-15) andai Parlimen tidak dibubar sebelum Mei tahun depan.

Maknanya, Julai 2023 paling lewat PRU-15 wajib diadakan.

Kebiasaannya Parlimen dibubar sebelum genap lima tahun. Ini juga bermakna, genap 12 bulan lagi riwayat kerajaan yang ada, dan tempohnya mungkin lebih pendek andai Parlimen dibubar lebih awal.

Sejak PRU-14 pada 9 Mei 2018 hingga kini, negara dipimpin oleh tiga Perdana Menteri bermula dengan Tun Dr Mahathir Mohamad (22 bulan ketika Pakatan Harapan memerintah), disusuli Tan Sri Muhyiddin Yassin (17 bulan Perikatan Nasional memerintah) dan Ismail Sabri mengambil alih mulai 20 Ogos 2021 hingga sekarang iaitu kerajaan diterajui UMNO.

Ogos ini, genap 12 bulan, Ismail Sabri memimpin negara. Jika PRU-15 diadakan dalam tahun ini, bermakna Ismail Sabri bakal pecah rekod sebagai Perdana Menteri paling pendek tempoh memerintah.

Jika tiada pilihan raya tahun ini, maka menjelang Januari tahun depan, usia jawatan Perdana Menteri dipegang Ismail Sabri adalah 17 bulan, menyamai rekod Muhyiddin.

Kini, bukan sahaja heboh teka-teki tarikh PRU-15, malah siapa pula bakal menjadi Perdana Menteri ke-10?

Apakah akan ada Perdana Menteri baharu atau ada yang bakal menyamai rekod Dr Mahathir memegang jawatan itu sebanyak dua kali andai impian Muhyiddin dan Datuk Seri Najib Razak menjadi kenyataan atau Ismail Sabri terpilih semula?. Atau ada lagi nak pecah rekod baharu Asia Tenggara, pegang jawatan itu untuk kali ke-3?

Rekod dunia masih dipegang oleh Indira Gandhi yang berjaya memegang jawatan sebagai Perdana Menteri India sebanyak empat kali.

Lain pula kisah di Pakistan – tiada Perdana Menteri berjaya menamatkan tempoh lima tahun dalam sejarah 75 tahun. Dalam tempoh itu, 29 orang pernah memegang jawatan Perdana Menteri sejak 1947, termasuk seorang menyandangnya dua kali pada tahun sama. Tempoh paling singkat ialah dua minggu jadi Perdana Menteri dan paling lama, empat tahun dua bulan.

Imran Khan, kawan rapat Dr Mahathir, disingkirkan daripada jawatan Perdana Menteri Pakistan April lalu selepas beliau kalah undi tidak percaya di Parlimen berikutan kemelut politik negara itu.

Bekas bintang kriket antarabangsa berusia 69 tahun itu hanya memegang tampuk pemerintahan selama tiga tahun setengah.

Dr Mahathir kali pertama menerajui negara sebagai Perdana Menteri pada 16 Julai 1981 dan menyandang jawatan itu selama 22 tahun bersama UMNO di bawah gabungan Barisan Nasional (BN) sehingga 31 Oktober 2003.

Bila Pakatan Harapan (PH) berjaya menumbangkan BN pada 2018, Dr Mahathir sekali lagi dilantik sebagai Perdana Menteri tetapi cuma selama 22 bulan apabila beliau mengumumkan peletakan jawatan secara mengejut pada 24 Februari 2020.

Beliau juga meletak jawatan secara mengejut pada 22 Jun 2002 tetapi menarik balik peletakan jawatan itu sejam kemudian dengan memberi syarat ia untuk tempoh sehingga 31 Oktober 2003 sahaja. Jawatan itu kemudian diambil alih oleh Tun Abdullah Ahmad Badawi sebagai Perdana Menteri kelima (2003 hingga 2009).

Berbalik kepada kisah PRU-15, disebabkan perebutan jawatan Perdana Menteri ini jugalah, banyak kelompok kepartian kini berbelah bahagi mengenai bila tarikh sesuai pilihan raya diadakan.

Ibarat permainan catur, masing-masing mengatur strategi, bagi mengelak ‘checkmate’ (terbantut) sama ada di pihak kerajaan, pembangkang atau sesama sendiri dalam kepemimpinan parti tertentu.

Ada kelompok mahu PRU-15 diadakan sekarang, dan kalau boleh mahu Parlimen dibubar terus esok.

Ada kelompok mahu ia diadakan tahun depan. Semua mahu rancang strategi tersendiri dan sudah pastinya juga, ada agenda masing-masing.

Soal PRU ini memerlukan strategi – sesuai atau tidak diadakan sekarang. Jika diadakan tahun depan, apa kelebihannya pula.

Bagi mereka yang mahu PRU-15 diadakan tahun depan pula memberi alasan negara kini berdepan pelbagai isu seperti kenaikan kos sara hidup dan kadar inflasi tinggi selain nilai ringgit jatuh.

Keadaan ini akan menyebabkan rakyat gelisah, marah hingga boleh membawa kepada undi protes nanti, kata mereka.

Bagi kelompok yang mahu diadakan pilihan raya dalam tempoh terdekat, memberi alasan sekarang masa sesuai ketika pembangkang berada dalam kecelaruan.

Malah, ada yang minta PRU-15 ditangguhkan untuk beberapa bulan lagi sehingga fasa peralihan endemik menunjukkan tiada gelombang Covid-19 yang serius.

Percayalah, jika seseorang mahu sesuatu kerana ada agenda tersendiri, akan muncul dengan pelbagai alasan atau seperti kata orang putih ‘the end justifies the means’.

Namun, ada juga yang menyelitkan isu membabitkan ‘kluster mahkamah’ sebagai kelompok yang mahu PRU-15 diadakan segera.

Ada beberapa sebab mereka mahu diadakan PRU-15 sekarang. Antaranya menjamin mereka boleh menjadi calon dan bertanding pada PRU-15, sebelum kelayakan bertanding hilang apabila disabit kesalahan kes di mahkamah. Ada yang memasang impian menjadi Perdana Menteri.

Rentetan daripada itu, masing-masing mereka ada pengikut yang juga mengharapkan jadi calon atau jawatan menteri nanti. Bak kata bidalan, ‘bila makan mi, tidak sah tanpa udang’.

Bagi sesetengah rakyat biasa sama ada PRU-15 diadakan dalam tahun ini atau tahun depan, sama sahaja dan tidak banyak beza, meskipun ada yang menyokong untuk pilihan raya diadakan sekarang atau pada 2023.

Ada juga rakyat biasa mahukan perubahan dengan harapan kepemimpinan negara bertukar. Tukar selera, kata orang. Itu pilihan masing-masing.

Hakikatnya, sistem demokrasi berparlimen Malaysia mempunyai dua lapisan atau kaedah untuk memilih Perdana Menteri.

Pertama, rakyat memilih Ahli Parlimen ketika pilihan raya umum.

Kedua, Ahli-Ahli Parlimen memilih seorang calon dalam kalangan mereka sendiri untuk dilantik sebagai Perdana Menteri. Siapa yang dapat undi majoriti daripada 222 Ahli Parlimen, maka orang itulah dipilih menjadi Perdana Menteri serta diperkenankan oleh Yang di-Pertuan Agong.

Sebenarnya, yang kecoh pasal PRU-15 lebih tertumpu kepada parti-parti politik di Semenanjung.

Mereka bagaikan lupa ‘king maker’ sebenar adalah Sarawak dan Sabah.

Siapa penentu sebenar Muhyiddin dan Ismail Sabri boleh jadi Perdana Menteri ke-8 dan ke-9? Jawapannya adalah Sarawak atau lebih tepat lagi Gabungan Parti Sarawak (GPS) dengan ‘bersenjatakan’ 18 kerusi Parlimen.

GPS adalah gabungan empat parti tempatan Sarawak iaitu Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

* Penulis adalah Penasihat Editorial Eksekutif Utusan Sarawak

See author's posts


Salah Laku: 23 anggota SPRM dikenakan tindakan, berhenti kerja

PUTRAJAYA: Seramai 23 anggota Suruhanjaya Pencegahan Rasuah Malaysia (SPRM) dikenakan tindakan tatatertib termasuk diberhentikan kerja kerana terlibat dalam salah laku bagi tempoh 2020 sehingga 2022.

Pengerusi Jawatankuasa Aduan (JKA) SPRM Datuk Dr Asariah Mior Shaharuddin berkata kesalahan tatatertib yang dilakukan oleh anggota termasuk salah laku, cuai, tidak hadir bertugas dan terlibat dengan aktiviti jenayah.

Beliau berkata daripada jumlah berkenaan,10 anggota diberhentikan kerja kerana terlibat dengan aktiviti jenayah dan majoriti daripada yang dikenakan tindakan tatatertib merupakan anggota baharu SPRM yang berkhidmat kurang daripada 10 tahun.

“Walaupun jumlah yang dikenakan tindakan tatatertib adalah kecil, iaitu 0.3 peratus daripada jumlah keseluruhan anggota SPRM seramai 2,800 orang, namun ia tidak harus dipandang ringan kerana masyarakat menaruh harapan yang tinggi terhadap SPRM.

“SPRM harus dilihat bersih dan mempunyai anggota yang berintegriti tinggi dan tidak berkompromi dengan sebarang salah laku,” katanya kepada Bernama baru-baru ini di Ibu Pejabat SPRM, di sini.

Asariah berkata JKA yang merupakan satu daripada lima jawatankuasa bebas yang ditubuhkan melalui Akta SPRM 2009, bertanggungjawab untuk memantau cara SPRM mengendalikan aduan yang tidak bersifat jenayah terhadap pegawai-pegawainya.

Selain itu, katanya JKA juga bertindak mengenal pasti kelemahan tatacara kerja yang mungkin menimbulkan sebarang aduan dan mencadang syor yang difikirkan sesuai.

“Sepanjang 14 tahun JKA ditubuhkan sebanyak 31 cadangan penambahbaikan prosedur operasi kerja SPRM telah dikemukakan dan yang terbaru melibatkan kawalan dalaman mengenai keterhutangan kewangan yang serius, kawalan dalaman mengenai kehilangan barang kes dan memperkukuhkan sistem pengurusan aduan dalaman SPRM,” katanya.

Pada masa sama, Asariah berpendapat badan pencegah rasuah itu telah menjalankan peranannya dengan baik bagi memupuk sifat integriti dan tata kelola yang baik dalam diri setiap anggotanya.

Beliau SPRM telah mewujudkan Pelan Antirasuah SPRM 2021-2025 dan Kod Etika dan Tatakelakuan SPRM di samping melaksanakan program-program pengukuhan integriti antaranya menubuhkan Cawangan Hal Ehwal Dalaman pada tahun lepas bagi menyiasat kes jenayah melibatkan pegawai SPRM di bawah Akta SPRM 2009.

“SPRM juga telah mewujudkan Unit Agama dan Kaunseling yang merupakan satu langkah yang baik bagi memberi sokongan kepada anggotanya dari segi moral untuk melaksanakan tugas.

“Terkini, SPRM juga menunjukkan keseriusan dalam memastikan SPRM bebas daripada dadah dan bahan terlarang seperti ketum melalui Arahan Ketua Pesuruhjaya SPRM. Sebarang pelanggaran boleh dikenakan hukuman tatatertib termasuk buang kerja,” katanya. – Bernama

See author's posts


Cyberview galakkan syarikat teknologi melabur

KUALA LUMPUR: Pemaju hab teknologi Cyberjaya, Cyberview Sdn Bhd menggalakkan syarikat teknologi tempatan dan asing melabur di Cyberjaya berikutan ekosistem teknologinya yang membenarkan syarikat menumpukan perkhidmatan dan kandungan mereka di peringkat tempatan, sekali gus mengembangkan perniagaan.

Ketua perniagaan, bandar dan komunikasinya, Roni Shah Mustapha berkata pusat pelaburan dan perkhidmatan Cyberjaya (CISC) oleh Cyberview merupakan pusat sehenti yang menyediakan perkhidmatan kemudahan perniagaan dan pelaburan di bawah satu bumbung.

CISC menawarkan perkhidmatan seperti kemudahan menubuhkan perniagaan, visa pekerjaan dan kemudahan tenaga kerja.

“Kami menyasarkan untuk mengubah bandar pintar ini kepada hab pelaburan teknologi pilihan yang dilengkapi sumber, infrastruktur, pekerja yang berpengetahuan dan pelbagai perkhidmatan lain.

“Pelbagai insiatif disediakan untuk membangunkan industri teknologi, memenuhi keperluan pelabur dan meningkatkan pertumbuhan ekonomi pada masa ini dan akan datang,” katanya dalam webinar Cyberview secara langsung hari ini bertajuk: Pelan Induk Baharu Cyberview: Memacu Pertumbuhan untuk Hab Teknologi Global.

Roni Shah berkata Pelan Induk Cyberjaya yang dilancarkan baru-baru ini, turut memberi tumpuan bagi menubuhkan ekosistem teknologi holistik yang merangkumi aktiviti-aktiviti komersial dan digital.

Cyberjaya terbahagi kepada empat zon — North Cyberjaya, West Cyberjaya, South Cyberjaya dan Pusat Bandar Cyberjaya yang menumpukan kepada tiga kluster teknologi baharu iaitu Mobiliti Pintar, Penjagaan Kesihatan Pintar dan Kreatif Digital.

“Daerah-daerah ini akan mendorong Cyberjaya sebagai pusat bagi inovasi teknologi dengan menyediakan platform kepada pencipta dan pereka baru untuk memperkenalkan perniagaan mereka serta mewujudkan ekosistem yang menggalakkan sinergi di antara syarikat daripada industri yang berbeza,” katanya.

Beliau berkata West Cyerberjaya adalah pusat melahirkan tenaga kerja mahir, North Cyberjaya menumpukan kepada penyelesaian bandar pintar dan South Cyberjaya pula adalah pusat bagi inovasi untuk kesemua tiga kluster itu.

Pusat bandar Cyberjaya menumpukan kepada penggunaan teknologi bagi aktiviti komersial dan penyepaduan ke dalam gaya hidup masyarakat.

Menurutnya, peranan Cyberview sebagai pemaju hab teknologi membolehkan teknologi baharu dibangunkan, diuji dan menjadi perintis di Cyberjaya.

“Kami menggalakkan akses dan pelaksanaan teknologi yang meluas dalam kalangan masyarakat di Cyberjaya sejajar dengan halatuju bandar pintar ini,” katanya. – Bernama

See author's posts


AKSEM temui penempatan sementara

KUALA PERLIS: Agensi Kawalan Sempadan Malaysia (AKSEM) Perlis menemukan sebuah kawasan penempatan sementara yang dipercayai digunakan untuk mencari harta karun dan melakukan aktiviti tidak bermoral di kaki Bukit Putih, Kampung Wai, dekat sini.

Ketua Polis Perlis Datuk Surina Saad berkata, terowong pertama adalah sepanjang kira-kira enam meter manakala terowong kedua tidak bersambung itu digali bagi mencari barang berharga seperti harta katrun dan emas.

Beliau berkata, kawasan itu dipercayai ditinggalkan hampir setahun lalu dan ia dikesan oleh anggota AKSEM ketika melakukan rondaan pada Mac lalu.

“Selain itu terdapat kesan penempatan sementara seperti telaga, besi paip, tempat berkumpul, sebuah pondok kecil dan barang-barang seperti pinggan mangkuk yang menunjukkan kehadiran  wanita dalam jumlah yang ramai,” katanya kepada pemberita di sini Khamis lepas.

Surina berkata, beliau tidak menolak kemungkinan bahawa terowong tersebut digali oleh mereka yang berpengalaman dalam menghasilkan terowong berdasarkan hasil kerja yang tersusun, kemas dan teratur.

“Walaupun tiada tanda-tanda bahawa terowong ini digunakan untuk tujuan penyeludupan, pihak AKSEM akan terus melakukan pemantauan berikutan kedudukanya strategik iaitu berdekatan dengan sungai dan tidak jauh dari  sempadan,” katanya.  – Bernama

See author's posts


Anwar pelawa peniaga Arab Saudi melabur di Malaysia

JEDDAH: Perdana Menteri Datuk Seri Anwar Ibrahim mempelawa komuniti perniagaan di Arab Saudi untuk lebih banyak melabur di Malaysia berikutan Malaysia mempunyai kerajaan yang stabil dengan dasar yang jelas.

Berucap di hadapan ratusan ahli perniagaan Arab Saudi dan Malaysia di sini, beliau berkata kerajaan baharu di bawah kepimpinannya komited untuk memudahkan urusan perniagaan di negara ini dengan melakukan pembaharuan yang menyokong perniagaan dan agenda MADANI.

“Sehubungan itu, saya meminta sebahagian daripada komuniti perniagaan untuk menghantar delegasi selepas Ramadan dan mengadakan pertemuan dengan rakan perniagaan anda.

“Kami sudah tentu menggalakkan anda untuk melabur dalam bidang seperti yang saya nyatakan sebagai keutamaan kami iaitu teknologi digital, sekuriti makanan, dan sudah tentu, infrastruktur di negara ini dan kami mengharapkan penglibatan aktif anda di Malaysia,” katanya.

Anwar berkata demikian dalam ucap tama pada majlis perjumpaan dengan komuniti perniagaan Arab Saudi dan Malaysia di ibu pejabat Bank Pembangunan Islam (IsDB) di sini hari ini.

Perdana Menteri yang diiringi isteri, Datuk Seri Dr Wan Azizah Wan Ismail, Menteri Luar Datuk Seri Zambry Abdul Kadir dan Menteri Komunikasi dan Digital Fahmi Fadzil tiba di Lapangan Terbang King Abdulaziz pada 6.40 pagi waktu tempatan (11.40 pagi waktu Malaysia) semalam (Rabu) bagi memulakan lawatan rasmi tiga hari ke negara itu.

Anwar berkata kedua-dua negara menjalinkan perhubungan timbal balik yang baik dari segi pelaburan.

“Kami telah mempunyai beberapa bentuk pelaburan dalam infrastruktur (dari Arab Saudi di Malaysia)… dan mengagumkan (Malaysia) yang mempunyai ekonomi kecil berbanding Arab Saudi, mempunyai pelaburan di Arab Saudi.

“Saya menggesa anda untuk memberikan segala sokongan yang diperlukan berikutan langkah ini akan memberikan banyak perbezaan kepada dunia Islam, justeru itu, menggalakkan ekonomi yang lebih rancak,” katanya.

Beliau turut berkongsi dengan para hadirin berkenaan potensi Malaysia dan daya tarikannya sebagai destinasi pelaburan sehingga menarik minat Amazon Web Services (AWS) baru-baru ini untuk membuat keputusan melabur sebanyak RM25.5 bilion di negara ini.

Anwar yang juga gabenor IsDB bagi Malaysia berkata, usaha perlu dilaksanakan untuk memastikan pusat bank itu di Kuala Lumpur menjadi benar-benar signifikan.

“Gunakan pusat ini untuk semua bidang termasuk penyelidikan halal, malah vaksin, berikan tumpuan kepada cabaran baharu, sains, teknologi, inovasi, sekuriti makanan, pendigitalan, dan kecerdasan buatan.

“Pusat Kecemerlangan IsDB Kuala Lumpur mesti bersedia untuk meneroka bidang dan disiplin baharu ini yang boleh memanfaatkan umat,” katanya. – Bernama

See author's posts


Diskaun bil elektrik, bil air

KUCHING: Kerajaan Sarawak akan memberikan diskaun kepada pengguna domestik,
komersial dan perindustrian bagi pembayaran bil elektrik dan bil air selama
enam bulan dari April hingga September 2020.

Ketua Menteri Datuk Patinggi Abang Johari Tun Openg berkata pemberian
diskaun ini adalah antara dua pendekatan dalam Pakej Bantuan Khas Sarawakku
Sayang.

“Bagi pengguna domestik, komersial dan perindustrian, mereka akan
diberi diskaun 5 peratus hingga 25 peratus pada bil elektrik bulanan mereka
untuk April hingga September 2020.

“Diskaun ini akan memberi manfaat kepada 686,847 pengguna di seluruh
Sarawak.

“Kos purata untuk diskaun bil elektrik bulanan ialah RM27.8 juta dan
kos diskaun kumulatif berjumlah RM166.8 juta dan diskaun khas bil elektrik ini
akan ditanggung oleh Kerajaan Sarawak,” katanya pada Sidang Media Khas
Covid-19 -Pakej Bantuan Khas Sarawakku Sayang di Wisma Bapa Malaysia di sini
semalam.

Beliau turut mengumumkan diskaun 10 peratus hingga 25 peratus bagi bil air
bulanan pengguna domestik, komersial dan perindustrian di negeri ini.

“Diskaun khas ini juga akan diberikan pada bulan April hingga
September 2020 yang akan memberi manfaat kepada 568,247 pengguna di seluruh
negeri.

“Kos purata untuk diskaun bil bulanan air adalah sekitar RM4.2 juta
dan kos diskaun kumulatif adalah RM25.26 juta yang turut ditanggung sepenuhnya
oleh Kerajaan Sarawak,” ujar beliau.

Ditanya kenapa pemberian bantuan serta diskaun adalah sepanjang tempoh enam
bulan, Abang Johari berkata, pemberian bantuan ini adalah bagi memberi bantuan
kepada rakyat yang terkesan selepas tempoh Perintah Kawalan Pergerakan (PKP).

“Tempoh PKP ini adalah selama dua minggu namun kesannya mungkin akan
berlarutan sehingga enam bulan.

“Oleh itu, selepas dua minggu, kita tidak mahu rakyat kita terbeban dan
untuk semuanya kembali normal termasuk golongan perniagaan adalah dalam masa
enam bulan ini,” kata Abang Johari.

See author's posts


PGA7 rampas rokok bernilai RM1.47 juta

PASIR MAS: Bimbang ditahan, seorang pemandu lori yang membawa rokok seludup sanggup meninggalkan lorinya di bahu jalan dengan keadaan enjin masih hidup sebelum melarikan diri ke hutan berhampiran, dalam kejadian di Beris Kubor Besar, Bachok Isnin lepas.

Penolong Pegawai Pemerintah Batalion Ke-7 Pasukan Gerakan Am (PGA7) DSP Ku Majidin Che Ku Jusoh berkata, bertindak atas maklumat sepasukan anggota PGA yang menjalankan tugas rondaan terserempak dengan sebuah lori jenis Hicom berwarna putih dipandu seorang lelaki pada 10.00 pagi.

Beliau berkata, lelaki terbabit yang memandu lori dari arah Chabang Empat Tok Mek Ngah, Tumpat ke Kota Bharu dilihat berada dalam keadaan mencurigakan dan pihaknya terus mengekori kenderaan itu kira-kira satu jam untuk mengenal pasti tempat gudang menyimpan barang disyaki rokok seludup.

“Namun, kehadiran kami disedari pemandu lori itu dan dia mula bertindak memecut laju kenderaan, sebaik tiba di tepi Jalan Beris Kubor Besar selepas lebih 40 kilometer diekori, pemandu lori itu tiba-tiba memberhentikan kenderaannya.

“Anggota terpaksa mengelak kenderaan tersebut dan memintas serta menahan lori terbabit namun, pemandu lori bertindak melarikan diri ke arah semak samun berhampiran, pihak kami cuba menjejaknya selama sejam namun gagal kerana pemandu tersebut dipercayai sudah masuk ke dalam hutan berdekatan,” katanya kepada pemberita pada sidang media di Markas Taktikal PGA di Lubok Setol di sini semalam.

Ku Majidin berkata, pemeriksaan ke atas muatan lori terbabit menemukan sebanyak 100 kotak mengandungi sejuta batang rokok jenis John D-Blend dan 97 kotak berisi 970,000 batang rokok jenis John kesemuanya dianggarkan bernilai RM1.47 juta.

Katanya, rokok-rokok ini dipercayai diseludup dari negara jiran untuk pasaran tempatan di Kelantan.

“Kesemua rampasan berserta kenderaan telah dibawa ke Markas Taktikal Kuala Jambu di sini dan akan diserahkan kepada Ibu Pejabat Polis Daerah (IPD) Bachok untuk siasatan lanjut di bawah Seksyen 135(1)(e) Akta Kastam 1967,” katanya. – Bernama

See author's posts


Tiong cabar calon PN, PH

BINTULU: Penyandang kerusi Parlimen Bintulu, Datuk Seri Tiong King Sing bersama kira-kira 500 penyokong tiba di pusat penamaan calon, Dewan Suarah Bintulu pada 8.51 pagi ini.

Turut mengiringi beliau ialah tiga Ahli Dewan Undangan Negeri (ADUN), Dato Sri Dr Stephen Rundi Utom, Johnny Pang Leong Ming dan Datuk Talib Zulpilip.

Sebelum itu, calon Perikatan Nasional (PN) Duke Janteng bersama sekitar 300 penyokongnya pula tiba pada 8.25 pagi.

Beliau diiringi Pengerusi Badan Pimpinan BERSATU Negeri Sarawak, Senator Jaziri Alkaf Abdullah Suffian.

Turut bertanding ialah calon Pakatan Harapan(PH) dari Parti Tindakan Demokratik (DAP) Chiew Chan Yew.

Beliau tiba pada 8.46 pagi, diiringi bekas Ahli Parlimen Bintulu dan ADUN Kidurong, Chiew Chui Sing dan Setiausaha DAP Sarawak, Alan Ling bersama 30 penyokong.

Tiga calon itu menyerahkan borang pencalonan kepada Pegawai Pengurus Pilihan Raya bagi Parlimen Bintulu Dino Amit.

Tinjauan Utusan Sarawak di pekarangan pusat penamaan calon mendapati suasana meriah dengan sorakan daripada para penyokong bagi memberi semangat kepada calon pilihan mereka.

See author's posts


UNIMAS tawar ijazah sarjana baharu

KOTA SAMARAHAN: Fakulti Sains Komputer dan Teknologi Maklumat (FSKTM), Universiti Malaysia Sarawak (UNIMAS) akan menawar program akademik baharu tahun ini iaitu Ijazah Sarjana Sains Komputer.

Naib Canselor UNIMAS, Professor Datuk Dr. Mohamad Kadim Suaidi berkata, program ini dirancang untuk melengkapkan pelajar dengan kemahiran dan pengetahuan untuk mengikuti kemajuan teknologi digital yang sentiasa berubah.

“Untuk terus relevan dan menjadi yang teratas, UNIMAS memperkenalkan program ini yang mana akan mendedah pelajar kepada topik penting seperti keselamatan siber, sains data dan kejuruteraan perisian canggih,” katanya ketika berucap pada Persidangan Antarabangsa ke-12 mengenai Teknologi Maklumat di Asia (CITA’21) secara maya, semalam.

Tema persidangan tahun ini adalah ‘Inspiring Technologies for Digital Inclusivity’.

Mengulas lanjut, beliau memberitahu, pandemik Covid-19 telah menimbulkan gangguan global dan teknologi digital boleh menjadi penyelesaian terbaik sejauh ini.

“Namun, masih banyak tentangan yang harus dihadapi ketika menggerakkan teknologi digital untuk merespon krisis saat ini. Salah satu cabarannya ialah inklusiviti digital,” ujarnya.

Tambahnya, untuk terus berdaya saing, negara harus melakukan lompatan kuantum dalam penggunaan digital.

“Kita harus memimpin dan menunjukkan penyertaan penuh untuk menyokong inisiatif ini. Ini adalah satu-satunya cara untuk maju,” jelasnya.

Beliau yakin, UNIMAS akan terus memainkan peranan penting dalam memperkukuhkan penyelidikan dan pengembangan teknologi digital selama bertahun-tahun akan datang.

Oleh NUR AIN OTSMAN

See author's posts


Dua direman kes tuntutan palsu PERKESO

PUTRAJAYA: Dua individu direman bagi membantu siasatan Suruhanjaya Pencegahan Rasuah Malaysia (SPRM) berhubung kes pemalsuan dokumen bagi mendapatkan pampasan daripada Pertubuhan Keselamatan Sosial (PERKESO) bernilai lebih RM540,000.

Perintah reman selama enam hari sehingga 19 Julai dikeluarkan oleh Majistret Shah Wira Abdul Halim terhadap seorang lelaki berusia 36 tahun, dan lima hari sehingga 18 Julai terhadap seorang wanita berumur 50 tahun, selepas membenarkan permohonan SPRM di Mahkamah Majistret di sini semalam.

Seorang lagi individu yang merupakan bapa kepada suspek lelaki berkenaan, telah dibebaskan dengan jaminan selepas ditahan SPRM Isnin lepas.

Ketiga-tiga individu itu ditahan selepas memberi keterangan di SPRM di sini, kira-kira jam 2.45 petang Isnin Lepas.

Kes disiasat mengikut Seksyen 18 Akta SPRM 2009  yang memperuntukkan hukuman penjara maksimum 20 tahun dan denda lima kali ganda nilai pampasan atau RM10,000, mengikut mana lebih tinggi, jika sabit kesalahan.

Menurut laporan media, ketiga-tiga individu tersebut dipercayai mendalangi sindiket yang membuat tuntutan palsu bagi laporan perubatan Orang Berinsurans (OB) dalam kalangan pencarum Perkeso yang membuat permohonan tuntutan hilang upaya sementara atau kekal dan Pencen ILAT, pada sekitar tahun 2009 hingga 2017. – Bernama

See author's posts


Ular sawa ceroboh rumah penduduk

SIMANGGANG: Seorang penduduk melalui detik cemas apabila menyedari kehadiran seekor ular sawa batik berdekatan Kampung Hulu semalam.

Dalam kejadian 7.20 pagi, reptilia berkenaan dipercayai masuk ke dalam rumah penduduk berkenaan bagi mencari makanan.

Pegawai Angkatan Pertahanan Awam Malaysia (APM) Daerah Sri Aman, Kapten Siti Huzaimah Ibrahim berkata, pihaknya menerima panggilan pada 7.24 pagi dan bergegas ke lokasi bersama seorang lagi anggota.

“Sebaik tiba kami mendapati ular sawa sepanjang dua kaki terbabit berada di tempat simpanan barangan dapur rumah penduduk dan ditangkap empat minit kemudian dengan menggunakan peralatan khas.

“Ular itu kemudiannya dibawa pulang dan diletakkan di Pusat Kawalan Operasi Daerah (PKOD) APM Sri Aman untuk tindakan lanjut,” katanya.

Katanya, orang ramai dinasihatkan menghubungi pihak berkaitan yang berkemahiran dalam mengendalikan kes kediaman diceroboh haiwan berbisa terutama ular bagi mengelak sebarang kejadian tidak diingini.

Siti Huzaimah turut mengucapkan terima kasih kepada orang ramai di daerah berkenaan yang masih mempercayai ketangkasan APM Sri Aman menangkap reptilia berbisa yang boleh membunuh mangsa dalam masa singkat.

See author's posts


FVPEsports jadi wakil sulung S’wak

PASUKAN FVPEsports akan menjadi satu-satunya wakil Sarawak yang akan bertanding dalam Kejohanan FIFA21 PS4 Siri Terbuka yang akan berlangsung pada 22 hingga 28 Mac.

Pengurus pasukan FVPEsports, Syazwan Heikle Bakry berkata, bahawa FVPEsports mendapat jemputan prodesional untuk menyertai kejohanan ini melalui Liga Sukan Elektronik (ESL) Malaysia dan juara akan mewakili Malaysia dalam kejohanan Asia.

“Kita sangat bertuah kerana menerima jemputan ESL untuk menyertai kejohanan berprestij ini yang mana ESL hanya menjemput enam pasukan professional dalam Malaysia yang layak untuk bertanding.

“Melalui kejohanan ini, FVPEsports semestinya akan menimba pengalaman untuk bermain di peringkat yang lebih tinggi dan tidak akan sia-siakan peluang untuk maju ke hadapan selain membawa nama Sarawak untuk menjadi pasukan yang digeruni,” katanya ketika dihubungi melalui aplikasi Whatsapp.

Menurut Syazwan, pemain pasukan FVPEsports akan diwakili oleh tiga pemain utama iaitu Aidil Afiz, Mohammad Afiq Aqmar dan Arish Syameer yang mana ketiga-tiga ini sudah menjalani persiapan untuk bertanding dalam beberapa kejohanan di Malaysia.

Beliau juga sudah memaklumkan mengenai kejohanan tersebut kepada pihak Persatuan Sukan Elektronik Negeri Sarawak (SESA) dan mendapat sokongan penuh untuk mewakili Sarawak.

Peminat E-sukan boleh menyaksikan kejohanan ini yang akan disiarkan secara langsung pada 22-28 Mac ini di Facebook ESL Malaysia.

Oleh ASYRAF HALIM

See author's posts


PUSAKA, STA sumbang RM2j kit ujian, PPE

SHEILA ZAIDI

KUCHING: Prihatin ke atas keperluan petugas barisan hadapan di negeri ini,
Perbadanan Kemajuan Perusahaan Kayu Sarawak (PUSAKA) bersama Persatuan Kayu
Kayan Sarawak (STA) tampil menyumbang kit ujian Covid-19 dan Kelengkapan
Perlindungan Diri (PPE) bernilai RM2 juta.

Timbalan Ketua Menteri, Datuk Amar Awang Tengah Ali Hasan berkata,
peralatan dan kelengkapan perubatan berkenaan akan diserahkan kepada
Jawatankuasa Pengurusan Bencana Negeri Sarawak (JPBNS) untuk dihantar kepada
Jabatan Kesihatan Negeri Sarawak (JKNS) bagi kegunaan petugas barisan hadapan.

“Dalam keadaan yang mencabar ini, kita memahami serta berkongsi
perasaan terhadap petugas barisan hadapan yang sedang berusaha gigih memberi
perkhidmatan bagi menyelamatkan orang ramai daripada pandemik Covid-19.

“Atas dasar tanggungjawab sosial dan semangat ingin membantu
meringankan beban mereka ini, PUSAKA dan STA mewakili industri perkayuan negeri
berganding bahu menyumbangkan peralatan perubatan bernilai RM2 juta,”
katanya.

Beliau berkata demikian ketika berucap pada majlis penyerahan kit ujian
Covid-19 dan PPE untuk petugas barisan hadapan daripada PUSAKA dan STA di Wisma
Sumber Alam di sini, semalam.

Menurut Tengah, peralatan perubatan yang disumbangkan oleh PUSAKA dan STA
itu terdiri daripada 10,000 kit ujian Covid-19, pakaian pelindung perubatan
disteril sebanyak 5,000 keping, gaun isolasi tidak disteril (10,000 keping),
sarung tangan pemeriksaan vinil perubatan (200 kotak), penutup kasut perubatan
(10,000 pasang), kaca mata perubatan (5,000 keping), pelindung muka (5,000
keping), penutup mulut dan hidung respirator KN 95 (10,000 keping), penutup
mulut dan hidung perubatan pakai buang (105,000 keping) dan tudung kepala
perubatan (10,000 keping).

Bagaimanapun, katanya, disebabkan masalah pengangkutan menyebabkan kit
ujian Covid-19 dan PPE sumbangan PUSAKA dan STA hanya akan tiba di Kuching pada
21 April ini.

Sejurus tiba di Kuching, peralatan perubatan berkenaan akan diserahkan
terus kepada JPBNS untuk diagih kepada JKNS serta petugas barisan hadapan,
katanya.

Tambah Tengah, perancangan awal adalah untuk membawa peralatan bagi ujian
Covid-19 dan PPE ini melalui penerbangan sewaan khas dan MAS Kargo dari China
ke Kuching.

Namun disebabkan terlalu lama menunggu kelulusan permit penerbangan
berkenaan daripada pihak berkuasa penerbangan China serta prosedur pelepasan
ketat oleh pihak berkuasa tempatan di sana, PUSAKA dan STA mengambil keputusan
membawa muatan peralatan ini menerusi kargo laut, ujarnya.

Beliau memberitahu, muatan kargo laut itu kini dalam perjalanan ke Kuching
dan dijangka tiba pada 21 April ini.

Awang Tengah turut memuji usaha PUSAKA dan STA atas sumbangan mereka serta
menyeru lebih banyak organisasi dan badan korporat tampil menghulurkan bantuan
kepada petugas barisan hadapan.

Sumbangan daripada dua organisasi itu menunjukkan sokongan dan komitmen
mereka sebagai pemain industri perkayuan Sarawak kepada kerajaan negeri dalam
mengatasi Covid-19.

Pada majlis sama, Awang Tengah turut menyampaikkan 100,000 keping penutup
mulut dan hidung kepada Pusat Pakar Perubatan Normah, JPBNS, Pusat Khidmat ADUN
Satok, Pusat Khidmat ADUN Kuala Rajang, Pusat Khidmat ADUN Gedong, Kementerian
Pembangunan Bandar dan Sumber Asli, Kementerian Perdagangan Antarabangsa dan
Industri, Terminal Perindustrian dan Pembangunan Usahawan dan jabatan kerajaan
serta agensi di bawahnya termasuk anak-anak syarikat PUSAKA.

Hadir sama Menteri Muda Pembangunan Perdagangan Antarabangsa dan Industri,
Terminal Perindustrian dan Pembangunan Usahawan merangkap ADUN Gedong, Datuk
Mohd Naroden Majais, Menteri Muda Perancangan Bandar dan Sumber Asli yang juga
ADUN Kuala Rajang, Datu Len Talif Salleh dan Pengurus Besar PUSAKA, Hashim
Bojet.

See author's posts


Guru maut dalam kemalangan di Mukah

MUKAH: Seorang guru sebuah sekolah menengah di sini maut setelah terlibat dalam kemalangan jalan raya pada tengah hari ini.

Mangsa, Abdul Malek Mahden yang beralamat di Kampung Kuala Lama memandu kereta  di Jalan Setia 2 semasa kejadian.

Ketua Polis Daerah Mukah Deputi Superintenden Polis (DSP) Muhamad Rizal Alias, berkata kemalangan kendiri itu berlaku pada sekitar jam 1.20 petang tadi.

“Kemalangan maut kendiri itu melibatkan  sebuah kereta yang dipandu mangsa bergerak dari arah Masjid Setia Raja menuju ke Simpang 4 Jalan Wawasan.

“Siasatan awal mendapati kemalangan berlaku apabila keretanya bergerak lurus dari arah Masjid Setia Raja menuju ke Simpang 4 Jalan Wawasan.

“Ketika melalui Jalan Setia 2, dia hilang kawalan lalu terbabas ke kiri jalan dan memasuki parit,” katanya.

Muhamad Rizal berkata Abdul Malek disahkan meninggal dunia di tempat kejadian oleh pihak perubatan Hospital Mukah.

Kes disiasat di bawah Seksyen 41(1) Akta Pengangkutan Jalan 1987 dan mayat mangsa telah dibawa ke Hospital Mukah untuk tindakan lanjut.

Oleh Henry B Siyu

Keterangan gambar

AMAT MENYEDIHKAN…suasana di tempat kejadian

See author's posts


Wakil rakyat Orang Ulu terus sokong GPS

MARUDI: Ahli Dewan Undangan Negeri (ADUN) Telang Usan, Dennis Ngau berkata, wakil rakyat Orang Ulu akan terus memberi kerjasama dengan Gabungan Parti Sarawak (GPS) demi kesinambungan pembangunan di kawasan yang mereka wakili.

Oleh demikian, ujarnya, adalah penting bagi masyarakat Orang Ulu di kawasan luar bandar harus memberi sokongan dan bekerjasama dengan Ketua Menteri Sarawak Datuk Patinggi Abang Johari Tun Openg dan GPS bagi peringkat negeri dan Kerajaan Perikatan Nasional bagi peringkat pusat.

Ketika menghubungi Utusan Sarawak di sini Dennis berkata, persidangan Dewan Undangan Negeri (DUN) Sarawak yang bermula semalam ‘The Budget Sitting Of The Year’ dapat memberi keutamaan pembangunan untuk kawasan masyarakat Orang Ulu di luar bandar.

Menurut Dennis, setiap wakil rakyat yang hadir pada persidangan Dewan Undangan Negeri ini mengharapkan lebih banyak pembangunan dapat dinikmati rakyat di kawasan luar bandar di bawah GPS.

Tegasnya, sudah tentu ada perbezaan antara Dewan Undangan Negeri di bawah kerajaan yang memerintah berbanding kawasan DUN di bawah wakil rakyat parti pembangkang.

“Pelbagai projek bernilai berbilion ringgit masih dalam proses pelaksanaan dan akan dilaksanakan di kawasan di bawah kerajaan GPS,” katanya selepas mengadaKAN acara doa di pejabat Timbalan Speaker Dewan Undangan Negeri Sarawak yang juga ADUN Mulu, Dato Gerawat Gala sebelum sesi persidangan dewan dimulakan di kompleks DUN di Kuching semalam.

Oleh Jiku Juguong

See author's posts


Swinburne lancar program Bacelor Sains (Sains Persekitaran)

KUCHING: Swinburne Sarawak telah melancarkan program baru Bacelor Sains (Sains Persekitaran) iaitu program tiga tahun yang fokus kepada eksplorasi prinsip-prinsip saintifik untuk menangani isu ekologi.

Dengan penekanan ke arah pembangunan lestari, program ini fokus kepada kemahiran saintifik untuk lebih memahami dan menjaga ekosistem untuk generasi akan datang. Secara khususnya, ia menjurus kepada subjek-subjek seperti biologi persekitaran, mikrobiologi, sains air, sains data, matematik dan kimia.

Program ini juga memberi penekanan kepada kemahiran penyelidikan dan komunikasi yang dilihat sebagai elemen penting dalam usaha pemeliharaan alam sekitar. Graduan program ini akan memperoleh kemahiran untuk menganalisis ekosistem yang serba luas serta melaksanakan pelan perlindungan dan transformasi ekosistem di masa hadapan.

Menurut Ketua Sekolah Kejuruteraan Kimia dan Sains Swinburne Sarawak Profesor Madya Dr Hwang Siaw San, sains persekitaran secara umumnya melibatkan integrasi sains kimia, fizik dan biologi untuk lebih memahami hubungan antara aktiviti manusia dan perubahan alam sekitar.

“Adalah penting bagi pelajar untuk mempunyai pemahaman kukuh tentang prinsip-prinsip saintifik, memperoleh kemahiran dan perspektif antara disiplin yang luas untuk berupaya menghadapi cabaran-cabaran berkaitan alam sekitar. Secara keseluruhannya, mereka juga harus menyumbang kepada pembangunan lestari dan kesejahteraan masyarakat,” kata Profesor Madya Dr Hwang.

Sementara itu, Ketua Disiplin Program Bioteknologi dan Sains Persekitaran Dr Irine Runnie Henry Ginjom berkata pencemaran, pemanasan global, penipisan lapisan ozon, hujan asid, penebangan hutan, dan aktiviti yang menyebabkan tanah bertukar menjadi gurun adalah antara isu-isu alam sekitar yang mengancam kehidupan manusia.

“Untuk menangani isu sebegini, saintis alam sekitar perlu mempunyai ilmu ekosistem yang menyeluruh dan pemahaman yang mendalam mengenai dinamik isu-isu tersebut.”

“Selari dengan perkembangan pesat industri hijau dan alam sekitar, peluang pekerjaan dalam sektor persekitaran juga turut meningkat. Pelajar yang mempunyai minat yang mendalam dalam bidang alam sekitar boleh memohon untuk menyertai kursus sains persekitaran Swinburne yang akan membantu melancarkan karier mereka dalam industri hijau,” komen Dr Irine.

Graduan program sains persekitaran berpotensi untuk bekerja di agensi peringkat persekutuan, negeri atau kerajaan tempatan; syarikat kejuruteraan atau persekitaran swasta; firma pengurusan dan perunding alam sekitar; institusi penyelidikan; atau institusi pengajian tinggi.

Mereka boleh menyandang jawatan seperti saintis atau pegawai alam sekitar, pemuliharaan atau penyelidikan; saintis kualiti air; pegawai pemuliharaan alam semulajadi; penyelaras program; pengurus kualiti lestari; penganalisis data alam sekitar; atau perunding produk.

Selain daripada program baru ini, Swinburne juga menawarkan program Bacelor Sains (Bioteknologi).

Program ini memberi penekanan kepada aplikasi praktikal di mana pelajar dilatih dalam kemahiran teknikal dan insaniah yang diperlukan dalam pelbagai industri.

Graduan bioteknologi berpeluang bekerja sebagai saintis atau pegawai penyelidikan; ahli bioteknologi; pegawai sains atau saintifik; penganalisis kawalan kualiti; perunding produk; atau dalam bidang pemasaran berkaitan bioteknologi.

Pelajar boleh memohon program Pengajian Asasi (Sains) dan setelah selesai, terus memohon program Bacelor Sains dalam bidang Sains Persekitaran atau Bioteknologi.

Pengajian Asasi menyediakan pelajar dari segi akademik, komunikasi dan kemahiran teknikal dalam unit teras seperti inovasi dan perubahan, teknologi maklumat, sains fizikal, matematik, kimia, fizik, matematik kejuruteraan dan pengaturcaraan.

Bagi meringankan beban kewangan pelajar, mereka boleh memohon biasiswa dan bursari seperti Pro Chancellor’s Academic Excellence Scholarship, Deputy Vice-Chancellor’s Academic Excellence Award, UEC Academic Grant, Yayasan Sarawak Bumiputera BP40 Bursary Scheme dan lain-lain. Untuk maklumat lanjut, layari www.swinburne.edu.my/study/study-options/scholarships.php.

Untuk maklumat lanjut berkaitan program sains, emel kepada Ketua Disiplin Program Dr Irine Runnie Henry Ginjom di ihenry@swinburne.edu.my atau tempah janji temu untuk datang ke kampus melalui www.picktime.com/swinburnesarawak.

Untuk maklumat lanjut mengenai Swinburne Sarawak, layari www.swinburne.edu.my, laman Facebook (@swinburnesarawak), Instagram (@swinburnesarawak), Twitter (@Swinburne_Swk) atau YouTube (Swinburne Sarawak).

Oleh Nur Ain Otsman

See author's posts


Subsidi Yuran Taska, Tadika: Kerajaan Sarawak luluskan RM2.5 juta

KUCHING: Kerajaan Sarawak meluluskan sejumlah RM2.5 juta untuk subsidi yuran kepada ibu bapa yang menghantar anak mereka ke pusat jagaan kanak-kanak swasta berdaftar di Sarawak sebagai usaha meringankan beban kewangan mereka.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah berkata, subsidi tersebut diberikan berikutan yuran Taman Asuhan Kanak-Kanak (Taska) dan Taman Didikan Kanak-Kanak (Tadika) yang swasta yang semakin meningkat.

“Bagi ibu bapa yang berpendapatan rendah yang tinggal di kawasan bandar, cabaran utama mereka adalah kekurangan Taska yang dikendalikan oleh kerajaan yang mengenakan caj minima. Oleh sebab itu, mereka terpaksa menghantar anak-anak ke Taska swasta.

“Kami sedang mengusahakan butiran untuk subsidi ini. Jika semuanya berjalan lancar, kami akan dapat meringankan beban dan membantu ibu bapa dari segi kewangan menjelang April tahun ini.

“Kita berharap agar inisiatif seperti ini akan membantu golongan yang memerlukan dan anak-anak mendapat bimbingan dan didikan berkualiti daripada pengasuh yang bertauliah,” katanya.

Beliau berkata demikian semasa sidang media selepas mengadakan lawatan ke Taska SeDidik Semariang di sini, hari ini.

Sementara itu, katanya lagi, SeDidik turut menyasarkan untuk menubuhkan 106 pusat Tadika dan Taska di seluruh negeri ini bagi menampung permintaan ibu bapa bekerja yang semakin meningkat untuk menghantar anak-anak ke pusat asuhan yang selamat dan kondusif buat anak-anak.

“Saya dimaklumkan oleh Pengurus Besar SeDidik, Ayub Dahari bahawa terdapat sebilangan kanak-kanak yang berada dalam senarai menunggu untuk memasuki pusat ini.

“Sehingga tahun ini, kita mempunyai 99 pusat di Sarawak. Jadi kami berharap agar dapat menubuhkan lebih banyak pusat lagi,” katanya.

Setakat 31 Disember 2022, terdapat 3,061 Institusi Pendidikan Awal Kanak-kanak (IPAKK) yang berdaftar di seluruh Sarawak di mana 227 daripadanya merupakan Taska dan 2,834 adalah Tadika.

Oleh RYNNA SHA’ERRA

See author's posts


PM pengerusikan mesyuarat pertama JK Menangani Covid-19

PUTRAJAYA: Perdana Menteri Datuk Seri Ismail Sabri Yaakob akan mempengerusikan mesyuarat pertama Jawatankuasa Khas (JK) Menangani COVID-19 hari ini (1 September), yang antara lain membincangkan kaedah baharu dalam pengurusan pandemik itu.

Menteri Komunikasi dan Multimedia Tan Sri Annuar Musa berkata, perkara utama yang akan dibincangkan bersama menteri-menteri Kabinet itu adalah, mengenai peralihan ke Fasa Dua Pelan Pemulihan Negara (PPN) bagi Lembah Klang, yang kini telah mencapai kadar vaksinasi melebihi 80 peratus.

“PM (Perdana Menteri) sudah sebut mengenai perkara ini. Jadi kita akan bincang ‘the way forward’ secara menyeluruh, merangkumi kaedah baharu dalam menguruskan krisis pandemik Covid-19,” katanya kepada media selepas menghadiri sambutan Hari Kebangsaan 2021 di Dataran Pahlawan Negara, di sini semalam.

Ismail Sabri sebelum ini dilaporkan berkata, Lembah Klang kini boleh beralih ke Fasa Dua PPN susulan kadar lengkap vaksinasi bagi populasi dewasa telah mencecah 89.5 peratus.

Sementara itu Annuar berkata pada mesyuarat itu, beliau akan membawa cadangan bagi kebenaran aktiviti penggambaran di dalam dan luar studio, mengikut ketetapan Prosedur Operasi Standard (SOP) pencegahan Covid-19.

“Ketika ini, kerajaan hanya benarkan aktiviti penggambaran di luar studio dengan pematuhan SOP ketat. Saya harap esok dapat bincangkan agar rakan-rakan dalam industri perfileman mendapat kelonggaran yang lebih, khususnya di kawasan yang telah mencapai imuniti kelompok,” katanya.

Annuar berkata, kerajaan juga akan menambah baik proses penyampaian berita media rasmi, khususnya laporan berita berkaitan kepentingan negara.

Beliau juga berkata, perkara tersebut akan diteliti bagi memastikan media rasmi dapat menyalurkan berita yang tepat dan pantas kepada rakyat, berbanding media sosial.

“Saya rasa ada sedikit penambahbaikan yang perlu kita (kerajaan) lakukan, agar mesej kita kepada rakyat lebih efisyen dan cepat.

“Ketika ini orang berlumba-lumba (di media sosial) untuk menyampaikan berita lebih awal, sedangkan kita ada media rasmi, jadi kita perlu perbaiki keadaan ini,” katanya. – Bernama

See author's posts


Kelapa pandan diyakini lonjak pendapatan

SAMALAJU: Menceburkan diri untuk mengusahanan tanaman kelapa pandan diyakini mampu melonjak pendapatan keluarga.

Tuai Rumah (Tr) Libau Anak Usang berkata, penduduk rumah panjang beliau kini mula beralih untuk mengusahakan tanaman terbabit.“Anak pokok kelapa pandan disalurkan oleh Jabatan Pertanian, Batu Niah untuk diusahakan” “Penduduk rumah panjang amat yakin dengan pasaran atau permintaan tinggi terhadap kelapa pandan ini nanti,” katanya.

Beliau berkata demikian ketika ditemui semasa menerim anak pokok kelapa pandan terbabit di Rumah panjang beliau yang diserahkan oleh Jabatan Pertanian Batu Niah, semalam.

Menurutnya, berdasarkan pengalaman pengusaha kelapa tersebut sebelum ini, beliau percaya hasil dari tanaman tersebut mendapat tempat dalam permintaan pasaran tempatan.

“Seramai 26 pemohon dari rumah panjang kami yang telah menerima anak pokok kelapa pandan ini.

“Setiap penerima mendapat sebanyak 145 anak pokok kelapa,” katanya.Sehubungan itu beliau menyeru penduduk rumah panjang supaya mengusahakan tanaman terbabit dengan sebaik mungkin.

Turut berada di lokasi menyerahkan anak pokok kelapa terbabit ialah Penolong Pegawai Pertanian, Pejabat Pertanian Daerah Kecil Batu Niah, Thomas Benet Kok.

Oleh ELLIE EDWARD

See author's posts


Pentadbiran Trump saman Bolton

WASHINGTON: Jabatan Kehakiman Amerika Syarikat (AS) pada Selasa memfailkan tuntutan mahkamah untuk menghalang bekas penasihat keselamatan John Bolton menerbitkan memoir mengenai kerjayanya di Rumah Putih, lapor agensi berita Xinhua.

Tuntutan mahkamah itu difailkan di Mahkamah Daerah Columbia, mendakwa memoir yang dijadual dikeluarkan pada akhir bulan ini, mengandungi maklumat rahsia yang boleh mengancam keselamatan negara.

Bolton merancang untuk mengeluarkan memoirnya bertajuk “The Room Where It Happened,” pada 23 Jun ini, selepas tertangguh selama berbulan-bulan.

Presiden Donald Trump pada Isnin mendakwa “sangat tidak sesuai” untuk Bolton menulis memoirnya.

“Mungkin dia tidak mengatakan perkara sebenar, dia memang dikenali sebagai seorang yang suka tidak bercakap benar,” kata Trump kepada wartawan di Rumah Putih.

“Setiap perbualannya dengan saya, saya anggap sangat sulit,” katanya.

“Jika dia menulis buku dan buku itu keluar, dia melanggar undang-undang dan saya fikir dia akan berdepan masalah jenayah.”

Peguam Bolton Chuck Cooper pada minggu lalu menuduh Rumah Putih “cuba menggunakan keselamatan negara sebagai alasan untuk menghalang hak Bolton, bercerita mengenai perkara penting.” – Bernama

See author's posts


Tren ECRL dijangka beroperasi 2027

KUALA LUMPUR: Perkhidmatan kereta api projek Laluan Rel Pantai Timur (ECRL) dijangka mula beroperasi seawal 1 Januari 2027 dan menjadi pemangkin pertumbuhan ekonomi wilayah itu serta negara bagi tempoh beberapa dekad akan datang.

Timbalan Menteri Kewangan I, Datuk Abdul Rahim Bakri berkata, projek ECRL yang dijadualkan siap pada akhir 2026, akan menghubungkan negeri Pantai Timur seperti Kelantan, Terengganu dan Pahang serta Negeri Sembilan, Wilayah Persekutuan Putrajaya dengan Lembah Klang.

“Projek ini juga dijangka mampu merancakkan perdagangan di antara Malaysia dan China.

“Adalah diharapkan projek ini yang turut membabitkan negara itu dapat membolehkan eksport komoditi negara, khususnya minyak, gas, kelapa sawit, getah dan produk pengilangan menembusi pasaran China secara lebih meluas,” katanya.

Beliau berkata demikian dalam satu kenyataan media SEMALAM selepas mendengar taklimat berkaitan projek infrastruktur mega tersebut.

Abdul Rahim berkata apa yang menarik adalah ECRL berdasarkan landasan tolok piawaian berbanding rel berkembar sedia ada yang menggunakan tolok tiga meter.

“Projek ECRL menggunakan saiz landasan tolok piawaian yang membolehkan pemasangan gerabak kereta api dengan kelajuan 160 kilometer (km) sejam.

“Tolok sedemikian boleh menggunakan tren laju sehingga melebihi 300 km sejam mengikut keperluan operator perkhidmatan,” kata beliau.

Menurutnya, jarak landasan ECRL 2.0 sejauh 640 km itu telah dipendekkan berbanding laluan asal 688 km dengan jumlah stesen kereta api dikurangkan kepada 20 berbanding 26 sebelum ini.

Pengurangan jarak 48 kilometer itu juga dijangka dapat membantu mengurangkan kos sebanyak RM21.5 billion kepada RM44 bilion berbanding kos asal yang mencecah RM65.5 bilion, kata beliau.- Bernama

See author's posts


Pembaziran makanan berkurangan tanpa bazar Ramadan

PUTRAJAYA: Ketiadaan bazar Ramadan pada
tahun ini berikutan penularan wabak Covid-19 dilihat mampu mengawal isu
pembaziran makanan yang berlaku setiap kali bulan Ramadan, kata Menteri di
Jabatan Perdana Menteri (Hal Ehwal Agama) Datuk Seri Dr Zulkifli Mohamad
Al-Bakri.

Beliau berkata, ini digalakkan lagi
dengan saranan Perdana Menteri Tan Sri Muhyiddin Yassin supaya umat Islam
memasak sendiri juadah berbuka puasa di rumah.

“Tiada bazar Ramadan, jadi apa
yang dibeli dan dimasak nampak terkawal. Justeru, pembaziran boleh
diminimumkan.

“Kalau boleh kita hendak sifar
pembaziran tetapi sekurang-kurangnya usaha ke arah itu cukup menarik dan nampak
berhasil,” katanya kepada pemberita selepas menyaksikan penyerahan
sumbangan kepada Jabatan Kemajuan Islam Malaysia (JAKIM) di sini semalam.

Ditanya kemungkinan penduduk di zon
hijau mengambil mudah Perintah Kawalan Pergerakan (PKP) untuk keluar membeli
juadah berbuka puasa, Zulkifli berkata mereka sepatutnya mengambil iktibar
situasi di sesetengah negara yang menyaksikan sikap tidak ambil peduli boleh
menyebabkan berlakunya gelombang kedua atau ketiga Covid-19.

“Kita masih bertarung untuk
memutuskan rantaian Covid-19, kalau kita boleh teruskan, alangkah baiknya.

“Banyak lagi cara (beli juadah berbuka
puasa), contohnya menggunakan perkhidmatan penghantaran makanan ke rumah. Itu
jauh lebih baik dan kita duduk di rumah,” katanya.

Menyentuh mengenai Tabung Musa’adah
Covid-19 JAKIM, Zulkifli berkata setakat ini, sebanyak RM1.6 juta daripada
keseluruhan RM3.7 juta kutipan tabung itu telah digunakan bagi membantu
golongan memerlukan.

JAKIM semalam menerima sumbangan 3,000
keping penutup hidung dan mulut, 400 botol cecair pembasmi kuman dan 500 kotak
Susu Kolostrum IgCo bernilai RM111,000 daripada syarikat Success Network International
(SNI) Sdn Bhd.

JAKIM turut menyerahkan peralatan
perlindungan diri (PPE) kepada Hospital Putrajaya yang merupakan sumbangan
seorang usahawan Palestin di Malaysia, Abdul Faragh Abdul Shahfi. – BERNAMA

See author's posts


Guru gemar bertukang, berseni

KREATIF… Daniel Subuh George sedang menghasilkan meja baharu dengan menggunakan kayu-kayu terbiar.

“SAYA sanggup berbelanja sehingga RM1,000 jika mahu melakukan satu projek pertukangan atau menghasilkan lukisan di rumah,” demikian seorang guru, Daniel Subuh George.

Segala-galanya bermula apabila guru Sekolah Kebangsaan (SK) Paku di Undop, Sri Aman berkenaan telah menjadikan bertukang dan melukis sebagai salah satu hobinya ketika Perintah Kawalan Pergerakan (PKP) dikuatkuasa pada Mac 2020.

Kekangan pergerakan sosial di luar rumah sepanjang tempoh arahan itu menyebabkan beliau sentiasa berangan-angan ketika bersantai di dalam rumah sehingga terlintas bayangan beberapa perabot dan lukisan di dalam fikirannya.

“Bertukang dan melukis bukan hobi saya sebelum itu. Namun disebabkan PKP, saya mula mendapati pelbagai idea dan terus berjinak-jinak untuk menjadikan pertukangan dan melukis sebagai satu hobi di rumah.

“Antara barangan yang saya hasilkan sepanjang tempoh PKP itu adalah meja kayu, rak pakaian, ‘sangkuh’ (tombak), lukisan kanvas, lukisan mural dinding dan beberapa perabot lain,” kata Daniel ketika ditemui Utusan Sarawak.

Ketika mula berjinak-jinak dalam hobi pertukangan, guru itu mengakui telah menghadapi cabaran awal untuk membeli peralatan penting seperti alat ‘bosch’, gergaji elektrik dan beberapa alatan tukang yang lain untuk menghasilkan perabot.

Cabaran tersebut katanya juga turut melibatkan pencarian palet kayu klasik serta bahagian kayu dari perabot terpakai atau membeli kayu baharu untuk digunakan sebagai bahan asas.

“Sebab itulah hobi menghasilkan satu perabot boleh mencecah sehingga RM1,000. Begitu juga dengan hobi lukisan kanvas yang turut menelan kos agak mahal dari segi penggunaan bahan warna, kanvas dan berus tertentu,” kata beliau.

Meski pun perbelanjaanya agak mahal namun ia bagi Daniel tidaklah begitu penting selagi dua hobi berkenaan boleh mendatangkan kepuasaan terhadap dirinya untuk mengisi waktu lapang ketika berlangsung PKP.

Perabot dan lukisan yang siap dihasilkan sepanjang penguatkuasaan PKP kata beliau telah pun di simpan di kediamannya sendiri dalam Taman Gamang Height dekat Bandar Simanggang untuk kegunaan keluarga.

“Ada rakan-rakan bertanya kepada saya mengapa tidak menjual sahaja lukisan kanvas yang dihasilkan sepanjang PKP lepas berkenaan kepada pihak dan jawapan yang diberikan adalah tidak.

“Ini kerana saya masih sedang menajamkan kemahiran serta kreativiti dalam menghasilkan lukisan kanvas begitu juga dengan perabot…lagi pun hasil terkininya hanyalah sekadar hobi dan bukan untuk dijual kepada orang lain,” kata Daniel.

Bagaimanapun guru berusia 55 tahun itu memberitahu mempunyai hasrat untuk menjadikan hobi penghasilan perabot dan lukisan ini kepada satu perniagaan sepenuh masa apabila sudah bersara kelak.

“Mungkin saya akan menukar hobi ini kepada perniagaan penuh ketika sudah bersara. Kini saya sudah pun berpindah tugas ke SK Ulu Paku di kawasan luar bandar dan jarang dapat meluangkan masa untuk melakukan hobi itu di rumah,” kata beliau.

Daniel turut menyeru golongan belia agar menjadikan pertukangan dan melukis sebagai satu hobi di waktu lapang kerana ia secara tidak langsung dapat menambah tahap kreativiti diri sepanjang melakukan aktiviti itu.

“Apabila bersara daripada perkhidmatan kerajaan nanti saya akan cuba menambah nilai kreativiti dan kualiti yang lebih baik terhadap hasil pertukangan perabot serta lukisan sebelum ia dapat dijadikan sebagai satu perniagaan,” kata beliau.

Oleh VALENTINE NGUMBANG

See author's posts


Sarawak, Korea Selatan bangun bersama penyerapan, simpanan karbon

KUCHING: Sarawak dan Korea Selatan terus menjalin hubungan dua hala menerusi kerjasama untuk membangun perniagaan penyerapan dan penyimpanan karbon (CCS) di Sarawak.

Premier Sarawak, Datuk Patinggi Tan Sri Abang Johari Tun Openg berkata inisiatif CCS itu bertujuan menyokong perniagaan tenaga hijau.

Katanya, CCS adalah satu penyelesaian berdaya maju secara komersial yang berpontensi digunakan untuk membuat hidrogen, amonia biru, bahan api bio serta produk lain yang berkaitan.

“Ini sekali gus menyediakan platform yang mampan di Sarawak di samping membolehkan penjanaan kredit karbon.

“Ia adalah salah satu teknologi yang mampu menggantikan karbon dioksida dengan secukupnya selain merupakan satu-satunya teknologi yang mampu mengurangkan pelepasan berskala besar daripada pelbagai sumber perindustrian.

“Di samping itu, teknologi ini boleh diguna pakai semula untuk banyak kemudahan sedia ada, sekali gus membolehkan kemudahan tersebut beroperasi secara bersih,” katanya.

Beliau berkata demikian ketika berucap pada majlis menandatangani Memorandum Persefahaman (MoU) antara Petroleum Sarawak Berhad (PETROS) dan syarikat Kumpulan POSCO dari Korea, di Wisma Bapa Malaysia, di sini hari ini.

Kerjasama melalui MoU itu bertujuan membangunkan perniagaan penyerapan dan penyimpanan karbon di Sarawak.

Abang Johari berkata, selain itu CCS juga dilaksanakan untuk mencari penyelesaian bagi mengurangkan atau mengelakkan pelepasan gas rumah hijau menerusi peluang yang timbul daripada CCS di samping menilai kebolehlaksanaan teknikal dan komersial perniagaan CCS.

Katanya, Sarawak perlu menumpukan kepada pembangunan dan pelaksanaan teknologi tenaga yang lebih bersih merentas rantaian nilai untuk membolehkan negeri ini memenuhi permintaan tenaga dunia secara mampan dan cekap.

Abang Johari kemudian menyaksikan upacara menandatangani MOU itu.

PETROS diwakili Pemangku Naib Presiden Kanan Pengurusan Sumber Sarawak, Anyi Ngau, manakala Kumpulan POSCO pula diwakili Naib Presiden Eksekutif merangkap Ketua Pejabat Perniagaan Hidrogen POSCO Holdings, Cho Ju Ik, Ketua Unit Perniagaan Hidrogen POSCO Engineering and Construction, Jeong Woo Sik serta Ketua Unit Perniagaan Hidrogen POSCO International, Yu Yang Jae.

Turut hadir, Timbalan Menteri Tenaga dan Kelestarian Alam Sekitar Sarawak, Dr. Hazland Abang Hipni, Setiausaha Kerajaan negeri Sarawak, Datuk Amar Mohamad Abu Bakar Marzuki, Setiausaha Kewangan Negeri Sarawak, Dato Sri Dr. Wan Lizozman Wan Omar dan Pengerusi Lembaga Pengarah PETROS, Tan Sri Datuk Amar Hamid Bugo.

Oleh SHAHRUL QAIZAT

Keterangan gambar

DEMI RUMAH HIJAU…. Datuk Patinggi Tan Sri Abang Johari Tun Openg menyaksikan majlis menandatangani Memorandum Persefahaman antara PETROS dan Kumpulan Posco di Kuching, hari ini.

See author's posts


AS saksikan 6 juta kes jangkitan

WASHINGTON: Angka kes jangkitan koronavirus di Amerika Syarikat kini melepasi enam juta kes – hampir satu per empat daripada jumlah keseluruhan dunia, menurut data Johns Hopkins University.

AS mengalami pertambahan satu juta jangkitan baharu dalam masa kurang dari sebulan.

Daripada jumlah jangkitan itu, lebih daripada 183,000 orang telah meninggal dunia.

Di United Kingdom (UK) Perancis dan Sepanyol, kadar jangkitan menurun berbanding angka pada Ahad – tetapi jumlahnya mungkin akan diselaraskan kemudian hari.

Penurunan kes itu menjelang persiapan kanak-kanak di seluruh Eropah untuk kembali ke sekolah minggu ini.

Jumlah kes yang disahkan di seluruh dunia kini telah melebihi 25 juta, dengan lebih daripada 846,000 kematian berkaitan Covid-19.

Jumlah kes yang sebenarnya mungkin jauh lebih tinggi kerana banyak orang yang mengalami jangkitan tetapi tidak menunjukkan gejala belum menjalani ujian saringan. – AFP

See author's posts


PRU-15: GPS perlu menang besar

CENDERAMATA… Dato Sri Abdul Karim Rahman Hamzah menerima cenderamata semasa melawat tapak pameranPesta Daro semalam. Turut Kelihatan Ahmad Johnie Zawawi dan Safiee Ahmad.

DARO: Gabungan Parti Sarawak (GPS) harus menang besar pada Pilihan Raya Umum Ke-15 (PRU-15) seperti dicapai pada Pilihan Raya Negeri (PRN) Disember lalu.

Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah berkata, tidak mustahil gabungan empat parti itu mampu menakluki semua 31 kerusi dipertandingkan pada PRU-15 nanti.

“Kita harus memberi sokongan kepada semua calon walaupun siapa sahaja asalkan mewakili GPS,” katanya.

Beliau yang juga Menteri Pelancongan, Industri Kreatif dan Seni Persembahan berkata demikian ketika berucap pada majlis perasmian penangguhan Pesta Daro 2022 di Tapak Pesta, Bandar Baharu Daro di sini semalam.

Turut hadir Ketua Setiausaha Politik Premier Sarawak Fazzrudin Abdul Rahman,  Ahli Dewan Undangan Negeri (ADUN) Daro, Safiee Ahmad, Ahli Parlimen Igan Ahmad Johnie Zawawi, ADUN Balingian Abdul Yakub Arbi, ADUN Tellian,Royston Valentine dan Mukah Residen Kueh Lei Poh.

Abdul Karim juga menjangkakan PRU-15 mungkin diadakan dalam tempoh dua hingga tiga bulan akan datang.

Katanya, melihat pada PRN yang lalu, rakyat perlu terus tunjukkan sokongan sama untuk calon GPS/PBB pada PRU-15 nanti.

“Kalau dapat, kita tunjukkan kepada Kuala Lumpur (Kerajaan Persekutuan), kita bersatu di belakang GPS. Kita ada 31 kerusi Parlimen, dan niat kita mahu menang di kesemua 31 kerusi ini.

“Seperti di Mukah dan Igan, ini ialah “heartland” untuk etnik Melanau dan kita mahu melihat penyatuan erat dalam kalangan mereka yang tinggal dalam kawasan ini, baik dari etnik kaum lain yang berbeza, sebagai orang Sarawak,”katanya.

Beliau turut menasihatkan rakyat di kawasan Daro dan sekitarnya supaya terus memberi sokongan padu kepada calon GPS nanti yang akan bertanding kerusi Parlimen Igan.

“Harapan kita agar mereka memberikan sokongan kepada parti yang rapat dengan Sarawak, yang lahirnya dari Sarawak, parti-parti tersebut yang patut kita sokong.

“Saya juga melihat Ahli Parlimen Igan dan ADUN di Daro ini tidak bermasalah dalam bekerjasama,” katanya.

Oleh AZREEN KERIA

See author's posts


Teknologi digital bantu tingkatkan operasi perniagaan

KUCHING: Hampir semua aktiviti ekonomi beroperasi sepenuhnya mengikut prosedur operasi standard (SOP) yang ditetapkan sejak Perintah Kawalan Pergerakan Pemulihan (PKPP) dilaksanakan bermula 10 Jun lalu.

Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Mohd Naroden Majais berkata, pembukaan semula aktiviti-aktiviti ekonomi ini tentu sekali memberi kelegaan kepada peniaga dan masyarakat secara keseluruhannya.

“Pandemik Covid-19 dan PKP telah menunjukkan betapa pentingnya digital ekonomi dalam kehidupan dan kelangsungan perniagaan.

“Ini membawa kepada perubahan lanskap perniagaan yang lebih menjurus kepada penggunaan teknologi digital dalam kehidupan harian dan operasi perniagaan,” katanya dalam wawancara khas sebuah televisyen tempatan semalam.

Antara inisiatif yang telah diambil oleh Kementerian Perdagangan Antarabangsa dan Industri, Terminal Perindustrian dan Pembangunan Usahawan (MINTRED) dalam membantu penjaja dan peniaga kecil semasa PKP kata Naroden adalah Platform Bazaar Rakyat Online Sarawakku Sayang (BROSS) di seluruh Negeri.

“Platform ini telah disertai lebih kurang 7,600 penjaja dan peniaga kecil dengan anggaran jualan berjumlah RM 35 juta semasa bulan Ramadan.

“Ini adalah selari dengan aspirasi Kerajaan Sarawak untuk menggalakkan usahawan meluaskan pasaran produk mereka melalui platform digital,” jelasnya.

Selain itu, beliau berkata, program-program pembangunan kapasiti usahawan melalui platform digital diwujudkan seperti Kursus Pensijilan Pengendalian Makanan, Kursus eUsahawan, Promosi dan Pemasaran melalui media sosial (YouTube dan TikTok), Platform e-dagang Sarawak dan Kursus Pendaftaran Lesen Perniagaan.

Sementara itu, Naroden menambah bantuan juga disediakan antaranya Skim Pinjaman Industri Kecil Sederhana (SPIKS) Pinjaman mudah RM 20,000 hingga RM250,000 (empat peratus baki berkurangan bulanan), Graduan Ke Arah Keusahawanan (GERAK) – Geran maksimum RM20,000, Usahawan Teknikal dan Vokasional (USTEV) – Geran maksimum RM20,000, Skim Kredit Mikro Sarawak (SKMS) dan Subsidi kadar faedah untuk SRF – Maksimum RM 500,000.

Manakala, Sarawak Entrepreneurship Grant yang menawarkan bantuan kewangan yang merangkumi tiga kategori iaitu Sarawak eCommerce and Innovation Grant – RM 5,000 untuk usahawan menyertai digital marketing & adoption of electronic payment systems dan RM 20,000 untuk mewujudkan ePlatform untuk komuniti perniagaan; Sarawak Markerting Development Grant – maksimum RM 20,000 untuk PKS menyertai ekspo peringkat kebangsaan dan antarabangsa; dan Product Development and Commercialization Grant – RM 200,000 untuk program/projek yang berkaitan dengan pembangunan dan pengkomersilan produk.

Oleh Diyana Samsuddin

See author's posts


Bentuk pasukan lebih awal

PENOLONG Jurulatih Skuad Piala Presiden Kuching FA, Firdaus Morshidi memberitahu, pihaknya akan melaksanakan pembentukan pasukan lebih awal untuk menghadapi saingan Piala Presiden 2021.

Menurut Firdaus, perancangan untuk menghimpunkan pemain akan bermula penghujung November nanti.

“Kita akan memanggil pemain yang berada dalam skuad musim ini penghujung bulan November kelak bagi memulakan sesi latihan sebagai persiapan menghadapi saingan Piala Presiden 2021,” ujar Firdaus.

Beliau percaya, tiada masalah untuk menghimpun kembali pemain sedia ada bagi tujuan tersebut.

Dalam pada itu, Firdaus menegaskan, tiga pemainnya memperkuatkan skuad Sukma Sarawak selain empat orang lagi bersama skuad senior ‘Kuching FA’.

“Ketika ini semua mereka menjalani latihan dibawah kendalian jurulatih maisng-masing,” jelas beliau lagi.

Skuad Piala Presiden Kuching FA selepas saingan dibatalkan ekoran penularan virus Covid-19 berada dikedudukan kedua Kumpulan B (Zon Selatan) menggumpul 9 mata hasil tiga kemenangan berbanding satu kekalahan dari empat perlawanan.

Oleh Faizal Bujang

See author's posts


Utusan Sarawak akhbar perjuangan

MUNGKIN ramai yang tidak tahu bahawa akhbar bernama Utusan Sarawak ini dahulunya ialah sebuah akhbar perjuangan.

Kita tidak banyak didedahkan dengan peranan surat khabar ini dalam perjuangan melawan penjajah dan membela penduduk bumiputera.  Penelitian sejarah menunjukkan bahawa Utusan Sarawak mempunyai tempat tersendiri dalam sejarah Sarawak.

Akhbar ini telah muncul dan diterbitkan pada zaman Sarawak diserahkan kepada British.  Kumpulan yang menentang penyerahan ini telah berusaha untuk menyampaikan perjuangannya melalui mata pena.

Utusan Asas

Atas sebab itu menerusi usaha Angkatan Semangat Anak Sarawak (ASAS) diterbitkan Utusan Asas pada tahun 1949.  Atas sebab-sebab tertentu dan untuk mengelak daripada menyentuh aktiviti pergerakan ASAS maka penerbitan akhbar ini dihentikan pada Ogos 1948.

Selepas itu, pada 16 Januari 1949, ASAS telah menerbitkan akhbar baharu iaitu Utusan Sarawak.  Akhbar ini telah diterbitkan oleh Abang Ikhwan Zainie yang mewakili Arif Press Co.  Harga jualan akhbar ini pada awalnya ialah 10 sen senaskah.  Manakala kandungan halamannya hanya empat halaman.  Kemudian ditambah kepada enam halaman pada tahun 1957.  Namun, kembali kepada empat halaman selepas itu.

Akhbar ini mempunyai beberapa ruangan khas seperti rencana, berita, surat kiriman, iklan dan maklumat tayangan gambar serta ruang sajak.  Manakala berita yang dikeluarkannya pula tidak terikat semata-mata pada berita-berita tentang Sarawak, tetapi meluas kepada berita-berita luar negara seperti kejatuhan kerajaan Kuomintang di China pada tahun 1949, Perang Korea (1950-1953) dan krisis Terusan Suez pada tahun 1956.

Penentangan British

Pada peringkat awalnya, akhbar ini muncul di tengah-tengah penentangan terhadap penyerahan Sarawak kepada British.  Akhbar ini banyak membicarakan tentang isu ini dan mengkritik pihak British yang mengambil Sarawak sebagai koloni.  Menerusi ruang Kritik, pihak British dianggap berpura-pura ingin menghapuskan imperialisme kerana tidak menghormati ikrar awal mereka menerusi Piagam Atlantik (1941) untuk membebaskan tanah jajahannya.  Perjuangan antipenyerahan, menurut akhbar ini, cuba mengembalikan status asal Sarawak daripada dijajah oleh kuasa British.

Dasar British di Sarawak juga dikritik kerana memecahbelahkan penduduk Sarawak dengan melarang kaum Cina berpolitik dan mengapi-apikan sentimen kaum Dayak melawan orang Melayu selepas pembunuhan Gabenor Duncan Stewart.  Beberapa surat pembaca juga disiarkan dalam akhbar ini.

Surat pembaca ini banyak yang mengecam tindakan British mengambil Sarawak sebagai koloni dan kecaman kepada pembesar Melayu yang memberikan sokongan kepada penyerahan Sarawak.  Salah satu surat kecaman terhadap British ini disuarakan oleh penulis dengan nama pena Drahman yang menyatakan British sebagai bertopengkan demokrasi kerana merampas hak rakyat Sarawak.

Pedoman Ra’ayat

Kelantangan Utusan Sarawak yang menentang penyerahan Sarawak ini menyebabkan kerajaan British menerbitkan akhbar kerajaan, iaitu Pedoman  Ra’ayat.  Akhbar kerajaan ini cuba mematahkan hujah-hujah Utusan Sarawak dalam isu penyerahan.  Namun demikian, hujah-hujah daripada Pedoman Ra’ayat mampu dipatah oleh Utusan Sarawak dengan baik. Pedoman Ra’ayat cuba mempertahankan penyerahan Sarawak kepada British sebagai satu langkah baik.

Akhbar ini mengumpamakan Sarawak selepas Perang Dunia Kedua sebagai jam yang rosak dan British akan membaikinya. Namun demikian, Utusan Sarawak mempersoalkan punca kegagalan British mempertahankan Sarawak apabila diserang oleh Jepun pada tahun 1941.

Walaupun Utusan Sarawak memberi sokongan kepada golongan antipenyerahan, tetapi mereka tetap menghantar ucapan simpati dan takziah kepada keluarga Duncan Stewart atas kematian Gabaenor tersebut.  Ucapan takziah dari persatuan antipenyerahan seperti Persatuan Kebangsaan Melayu Sarawak (PKMS), Barisan Pemuda Sarawak (BPS) dan ASAS juga disiarkan oleh akhbar ini.

Bela nasib bumiputera

Pada tahun 1950-an, perjuangan Utusan Sarawak mula berubah daripada antipenyerahan kepada pembelaan nasib penduduk Bumiputera yang tinggal di bandar.  Kehidupan penduduk Bumiputera ketika itu digambarkan sebagai susah dengan kenaikan harga barang.  Beberapa syor telah dikeluarkan oleh Utusan Sarawak untuk membaiki taraf penduduk tempatan.

Saranan ini juga disuarakan oleh beberapa tulisan surat kiriman.  Mereka menyarankan agar penduduk Sarawak bercucuk tanam dan berternak untuk mengatasi kehidupan sukar pada ketika itu.  Beberapa sajak kiriman juga disiarkan untuk memberi semangat penduduk Bumiputera untuk mengerjakan tanah mereka, dan tidak lalai dalam pekerjaan seharian mereka.

Bagi orang Melayu yang berniaga, Utusan Sarawak berpendapat bahawa usaha orang Melayu perlu dipertingkatkan dari hanya di takuk lama dalam perniagaan skala kecil.   Utusan Sarawak menyarankan agar sikap buruk mereka harus dikikis dan meniru kejayaan orang Cina.  Sikap suka makan gaji dalam kalangan orang Melayu juga dikritik oleh Utusan Sarawak kerana orang Melayu tidak mempunyai cita-cita tinggi untuk menambah pendapat mereka dan hanya hidup ala kadar.

Sikap suka membazir dalam adat kematian dan kenduri juga dikritik oleh akhbar ini.  Oleh sebab itu, Utusan Sarawak meminta agar adat yang tidak menguntungkan harus dibuang.  Sikap tidak ingin berubah ini menyebabkan orang Melayu ketinggalan, dan hilang zaman kegemilangan mereka dalam bidang perkapalan, pertukangan emas, tembaga dan besi.

Sikap orang Melayu dalam bidang pendidikan juga dikritik kerana anak-anak Melayu banyak ketinggalan dalam pelajaran kerana tidak minat belajar dan suka bermain.  Dalam hal ini, dasar kerajaan British juga dikritik kerana tidak mempunyai dasar kukuh untuk kemajuan dalam pendidikan penduduk Bumiputera Sarawak.

Persekutuan Borneo

Menyentuh mengenai usaha kerajaan Britsih memberi taraf pekerajaan sendiri bagi penduduk Sarawak, Utusan Sarawak juga memberi reaksi positif.  Utusan Sarawak memberi sokongan kepada penyatuan Sarawak, Brunei dan Sabah dalam Persekutuan Borneo.  Namun, rancangan ini gagal dilaksanakan kerana Brunei tidak bersetuju mengenai perkongsian hasil minyaknya.

Utusan Sarawak juga menyokong penubuhan parti politik yang membela nasib penduduk Bumiputera.  Atas sebab itu, penubuhan Sarawak United Peoples’ Party (SUPP) tidak mendapat sokongan Utusan Sarawak kerana dilihat tidak membela nasib penduduk Bumiputera.  Sebaliknya, penubuhan Parti Negara Sarawak (PANAS) mendapat sokongan Utusan Sarawak kerana penekanan dalam pembelaan nasib penduduk bumiputera.  Oleh sebab itu, penubuhan PANAS dan aktiviti parti tersebut mendapat liputan oleh Utusan Sarawak.

Manakala penubuhan Barisan Rakyat Jelata Sarawak (BARJASA) pula menimbul rasa kecewa Utusan Sarawak kerana telah memecahkan sokongan orang Melayu.  Namun, usaha untuk merapatkan dua parti pimpinan Melayu dilakukan dengan menyiar juga berita BARJASA dalam Utusan Sarawak.

Apabila rancangan Malaysia diumumkan, Utusan Sarawak memainkan peranan penting memberi sokongan kepada rancangan tersebut.  Hal ini dikatakan demikian kerana rancangan Malaysia mampu meyelesaikan masalah keselamatan di Sarawak, terutamanya kegiatan komunis di Sarawak.  Utusan Sarawak juga mengkritik pihak yang tidak menyokong rancangan Malaysia sebagai tidak meneliti dan mengkaji kebaikan rancangan tersebut.

Sokongan Utusan Sarawak ini berterusan kepada rancangan Malaysia, walaupun PANAS telah keluar daripada pakatan parti yang pro-Malaysia.  Selepas pembentukan Malaysia, Utusan Sarawak cuba memulihkan hubungan PANAS dengan kerajaan negeri Sarawak.

Perjuangan akhbar ini sepanjang awal penubuhannya adalah untuk melihat Sarawak dalam keadaan bebas, aman, makmur dan sejahtera sehingga penerbitannya tamat pada tahun 1971.  Namun, akhbar ini dihidupkan semula pada tahun-tahun 1990-an dan menjadi akhbar berbahasa Melayu berpengaruh di Sarawak pada hari ini.

See author's posts


Bahan terbuang jadi kad ucapan indah

Inspirasi untuk idea kad kreatif buatan tangan boleh didapati di mana-mana sahaja.

Hal ini kerana, kad-kad buatan unik tidak memerlukan banyak alat dan bahan,  hanya memerlukan kreativiti dan imaginasi.

Malah, hanya dengan melihat di sekeliling rumah, anda mungkin dapat mencari banyak perkara yang menyeronokkan yang boleh digunakan untuk membuat kad ucapan.

Penerima kad buatan tangan tidak biasanya meneliti ketukangan kad kerana mereka biasanya sangat terharu dengan kegembiraan dalam mengetahui bahawa anda meluangkan masa untuk menjadikannya kad buatan sendiri yang sangat istimewa.

Menggunakan objek yang terdapat di sekeliling rumah pastinya boleh menjadi aktiviti yang patut melibatkan anak-anak anda.

Ada beberapa cadangan untuk idea kad kreatif buatan tangan.

Salah satunya adalah dengan menggunakan setem pos.

Mendapatkan surat dalam mel sentiasa menyeronokkan, mengapa tidak menyimpan setem pos supaya anda boleh menambahkannya ke kad kolaj.

Selain itu, dengan menggunakan majalah lama.

Jangan buang majalah lama! Anda  mungkin dapat mencari font sejuk untuk huruf dan mungkin beberapa corak latar belakang yang boleh anda gunakan pada kad buatan tangan.

Anda sentiasa boleh memotong surat dan frasa individu untuk digunakan sebagai mesej pada kad buatan tangan anda nanti.

Dalam pada itu, anada juga boleh menggunkan kertas pembungkus untuk menghasilkan kad kreatif buatan tangan.

Kertas pembungkus biasanya direka untuk majlis-majlis tertentu, seperti hari lahir dan hari cuti, jadi reka bentuk di atas kertas dengan mudah boleh dipotong untuk membuat kad ucapan baru!

Oleh Nur Ain Otsman

See author's posts


Penemuan mayat di Jalan Lapangan Terbang Miri, empat ditahan bantu siasatan

MIRI: Polis menahan seorang wanita dan tiga lelaki warga asing bagi membantu siasatan berhubung penemuan mayat seorang lelaki warga asing di Jalan Lapangan Terbang Miri, semalam.

Ketua Polis Daerah Miri, Asisten Komisioner Alexson Naga Chabu berkata, semua suspek berusia dalam lingkungan 40 hingga 48 tahun ditahan kira-kira 10.00 malam tadi di Senadin.

Katanya, kesemua suspek ditahan susulan laporan diterima pada 7.25 malam, memaklumkan pergaduhan yang berlaku di kawasan berkenaan.

“Sepasukan anggota bergegas ke tempat kejadian dan pemeriksaan di lokasi menemukan seorang lelaki terbaring di atas tanah dengan kesan tusukan di badan.

“Mangsa disahkan meninggal dunia di tempat kejadian,” katanya dalam kenyataan, hari ini.

Alexson berkata, kes disiasat mengikut Seksyen 302 Kanun Keseksaan.

Dalam pada itu, beliau menasihati orang ramai supaya tidak membuat sebarang spekulasi berhubung kes yang boleh mengganggu siasatan.

Katanya, orang ramai yang mempunyai sebarang maklumat diminta tampil ke balai polis berdekatan atau menghubungi Pegawai Penyiasat, Asisten Superintendan Joyce Sagai di talian 085-433730.

Oleh Liong Chai Ling

See author's posts


Rakyat Jerman beralih kepada kayu api untuk memanaskan rumah

BERLIN: Kayu api kini semakin laris di Jerman dengan pembekal di seluruh negara melaporkan lonjakan dalam jualan selepas kos bahan api untuk sistem pemanasan melambung tinggi.

Sejak beberapa tahun kebelakangan ini, kira-kira separuh rumah di Jerman dipanaskan dengan gas asli dan 25 peratus lagi menggunakan minyak pemanas manakala kurang enam peratus menggunakan kayu api.

Namun kini, pembekal bahan mentah itu tidak cukup tangan, menyebabkan kekurangan kayu api. Awal musim panas ini, Agensi Anadolu melaporkan Persatuan Kayu Api Persekutuan Jerman memaklumkan pasaran kini kehabisan kayu.

Heike, yang tinggal bersama keluarganya di Berlin, turut beralih kepada kayu untuk pemanasan pada musim sejuk ini.

“Menggunakan gas tidak lagi cekap dari segi ekonomi, kerana harganya meningkat hampir dua kali ganda dan tidak lagi mampu dibeli kebanyakan orang di seluruh negara.

Heike berkata kayu api menjadi pelan sandaran sekiranya Jerman kehabisan gas pada musim sejuk dan sudah wujud kebimbangan gas akan dicatu untuk kegunaan industri.

“Permintaan sangat tinggi sehingga kebanyakan pembekal berhenti menerima pesanan sejak lalu Julai untuk sepanjang tahun ini.

Ada yang cuba menyusun penghantaran untuk musim sejuk akan datang walaupun harga kayu meningkat dua kali ganda tetapi masih jauh lebih rendah berbanding sistem pemanas gas atau elektrik,” katanya.

Gas didagangkan pada 350 euro (RM1,634) setiap megawatt/jam (MWj) pada Ogos di bursa TTF Belanda, namun susut kepada sekitar 92 euro (RM430) MWj pada Selasa lalu, tetapi masih lebih dua kali lebih tinggi daripada tahun lalu. – BERNAMA

See author's posts


Piala Perpaduan Sambir ditunda

TEKA-teki status penganjuran temasya tertua di Negeri Sarawak, Kejohanan Bola Sepak Piala Perpaduan, Piala Pusingan Ahli Dewan Undangan Negeri (ADUN) N.15 Asajaya, Datuk Haji Abdul Karim Rahman Hamzah 2020 Edisi Ke-54 akhirnya terjawab.

Pengerusi Kelab Bola Sepak Sambir Bistari (KBSB), Jalek@Lapok Jafar memberitahu, keputusan telah dicapai pada satu mesyuarat khas pihaknya menerusi video atas talian baru-baru ini yang bersetuju menunda kejohanan itu ke tahun hadapan .

“Kita telah mencapai kesepakatan pada mesyuarat tempoh hari dan bersetuju menunda kejohanan itu ke tahun hadapan,” ujar beliau.

Jalek turut mengakui pihaknya tidak keberatan untuk menangguh kejohanan itu memandangkan keadaan yang masih tidak mengizinkan.

Menurut beliau, pendekatan dilakukan itu mengambil kira situasi serta keadaan semasa yang masih belum selamat ekoran penularan virus Covid-19 yang melanda negara dan dunia ketika ini.

Ia juga sejajar dengan gesaan pihak kerajaan yang masih tidak membenarkan acara sukan bola sepak dilangsungkan.

Apa pun tegas Jalek, pihaknya berharap masalah yang menimbulkan ketakutan di kalangan umum itu dapat lenyap secepat mungkin.

Kejohanan terbabit yang dianjurkan KBSB dan berpangkalan di padang bola sepak Kampung Sambir, Asajaya kebiasaannya bermula pada hari ketiga (Hari Raya Aidilfitri).

See author's posts


Perjuangan tanpa titik bakar semangat Dr Mahathir

PENGERUSI Parti Pejuang Tanah Air (Pejuang) Tun Dr Mahathir Mohamad hadir pada Majlis Makan Tengahari bersama Persatuan Perniagaan dan Perindustrian Cina, Kluang di Pitt Station, Ayer Hitam semalam. • Foto BERNAMA

TANGKAK: Perjuangan tanpa titik noktah merupakan pembakar semangat Pengerusi Parti Pejuang Tanahair (Pejuang) Tun Dr Mahathir Mohamad untuk tetap turun berkempen bagi memastikan kemenangan parti itu pada Pilihan Raya Negeri (PRN) Johor, meskipun dalam tempoh menerima rawatan susulan.

Presiden Pejuang yang juga anaknya, Datuk Seri Mukhriz Mahathir berkata Dr Mahathir telah mendapatkan nasihat daripada pakar perubatan di Institut Jantung Negara (IJN) sebelum turun berkempen.

Katanya, bekas perdana menteri berusia 97 tahun itu juga adalah seorang doktor yang tahu tentang tahap keupayaan kesihatan sendiri.

“Kami sebenarnya sangat berhati-hati sebab faktor usia beliau dan baru pulih dari sakit dan dirawat di IJN, taklah 100 peratus lagi sebenarnya dan dengan masalah Covid-19, orang berusia lebih mudah terkesan kalau terkena Covid.

“Bila kami tanya dia (Dr Mahathir) (mengapa) hendak sangat turun Johor, macam mana pun dia kata perjuangannya tiada titik noktah,” katanya selepas sesi ramah mesra bersama penduduk di Pasar Awam Tangkak semalam.

Menurut Mukhriz, Dr Mahathir menyuarakan hasrat untuk turun padang kerana mahukan pengundi Johor faham hala tuju serta perjuangan Pejuang, dan penyampaiannya tidak hanya melalui nukilan surat dan artikel seperti yang beliau keluarkan sebelum ini.

Ahli Parlimen Langkawi itu dijadualkan berada di Felda Air Hitam di Dewan Undangan Negeri (DUN) Machap hari ini bagi menghadiri Program Aspirasi Johor bersama Tun Dr Mahathir Mohamad.

Mengulas mengenai prestasi kempen Pejuang yang akan bertanding pada 42 kerusi DUN pada PRN Johor setakat ini, Mukhriz berkata semakin ramai rakyat Johor mahu mendekati Pejuang dan mendapatkan info tentang matlamat serta aspirasi parti itu yang merupakan sebuah parti baharu.

Katanya, pindaan waktu ceramah yang ditetapkan Suruhanjaya Pilihan Raya (SPR) sehingga 12.00 tengah malam juga memberi nilai tambah dan peluang kepada Pejuang untuk bertemu pengundi Johor.

Hari pengundian pada PRN Johor ditetapkan pada 12 Mac ini. – Bernama

See author's posts


Sarawak hasilkan metanol Januari 2024

BINTULU: Sarawak akan mula mengeluarkan metanol pada Januari tahun depan dengan pengoperasian kilang pertama yang terletak di Hab Petrokimia Bintulu di Kidurong, Bintulu.

Premier Sarawak, Tan Sri Abang Johari Tun Openg berkata berkata pembangunan loji itu, yang melibatkan kos dianggarkan RM8 bilion, sedang berada di peringkat akhir, dengan percubaan operasi ditetapkan pada April tahun ini.

“Ini tahun terakhir mereka membangunkan loji ini dan saya difahamkan pada April, mereka akan memulakan percubaan dengan gas yang akan disalurkan ke loji.

“Jika berjalan seperti dirancang, Sarawak akan memulakan pengeluaran metanol pada Januari tahun hadapan untuk pasaran,” katanya kepada media selepas melawat projek Loji Metanol Petchem Sarawak di sini, hari ini.

Dalam pada itu, beliau turut memaklumkan perancangan untuk membina jeti khusus bagi membolehkan kapal tangki teknikal untuk membawa metanol ke pasaran.

“Melalui Petchem Sarawak, Kita juga dapat melatih pekerja untuk industri yang agak canggih seperti petrokimia,” katanya.

Selain itu, kata Abang Johari, jaringan internet dan digital di kawasan tersebut akan dipasang sambungan rangkaian 5G dengan sasaran menjelang 2024.

“Seluruh Kidurong, Samalaju dan sebahagian Bintulu akan dinaik taraf kepada rangkaian 5G menjelang 2024 dengan harapan ia dapat ditingkatkan lagi pada kelajuan lebih tinggi berikutan kawasan tersebut penting untuk ekonomi Sarawak dan juga Malaysia,” katannya.

Sementara itu, Abang Johari berkata rancangan pembangunan projek loji metanol kedua, didorong daripada hasil pelaburan swasta.

“Selepas loji metanol satu beroperasi kelak, kita akan membangunkan loji kedua. Dari sudut kewangan semua sudah disediakan.

“Ini pelaburan sektor swasta, bukan kerajaan. Nampaknya, pihak institusi kewangan mempunyai keyakinan tinggi terhadap usaha industri ini di Sarawak,” katanya.

Beliau berkata, dengan penemuan kawasan baharu oleh pihak Petronas, beliau yakin simpanan gas mencukupi.

“Tetapi, apa yang perlu, kita menggunakan teknologi terkini untuk menggalakkan aktiviti hiliran.

“Kita akan membangunkan hab petrokimia secara berperingkat. Ia tidak dibangunkan seperti Pengerang, tetapi atas kemahuan dan pelaburan,” katanya.

Oleh Carolyne Utih

See author's posts


500 sertai perarakan Tahun Perundangan Sabah dan Sarawak 2023

MIRI: Seramai 500 orang terdiri daripada hakim, pegawai dan pengamal undang-undang menyertai perarakan sempena pembukaan Tahun Perundangan Sabah dan Sarawak 2023 di sini, hari ini.

Perarakan tahunan sejauh kira-kira satu kilometer itu bermula dari sebuah hotel terkemuka di Pusat Komersial Waterfront ke Kompleks Mahkamah Miri diketuai Ketua Hakim Negara, Tun Tengku Maimun Tuan Mat.

Selepas perarakan, majlis diteruskan dengan perhimpunan sempena pembukaan Tahun Perundangan Sabah dan Sarawak 2023 yang berlangsung di dewan Kompleks Mahkamah Miri.

Majlis Pembukaan Tahun Perundangan Sabah dan Sarawak atau Opening of the Legal Year (singkatannya OLY) telah bermula pada tahun 2004 di Kota Kinabalu, Sabah.

Berdasarkan rekod, ia telah menjadi acara yang pertama sejak Sabah memperolehi kemerdekaan pada 1963.

Bermula 2009, acara ini melangkah ke hadapan dengan penganjuran secara bersamaan dengan Mahkamah Negeri Sarawak.

Sejak itu, Pembukaan Tahun Perundangan telah menjadi satu acara tradisi tahunan ikonik yang mesti dianjurkan.

Memasuki edisi ke-19, Pembukaan Tahun Perundangan berlegasi sebagai suatu peristiwa penting dalam Kalender Tahunan Badan Kehakiman Sabah dan Sarawak yang menandakan Pembukaan Tahun Baharu Kehakiman 2023.

Sepanjang edisi lepas, acara ini telah dianjurkan secara bergilir-gilir di beberapa mahkamah lain seperti di Mahkamah Sandakan dan Tawau di negeri Sabah serta Mahkamah Kuching, Mahkamah Miri, Mahkamah Sibu dan Mahkamah Bintulu di negeri Sarawak.

Bagi Pembukaan Tahun Perundangan 2023, Mahkamah Miri sekali lagi dipilih sebagai pengelola majlis.

Seperti tahun-tahun sebelumnya, objektif Majlis Pembukaan Tahun Perundangan 2023 ini adalah untuk mengumpulkan seluruh warga kehakiman iaitu Hakim-Hakim dan Pegawai Kehakiman, warga perundangan iaitu Pegawai Undang-Undang Persekutuan dan Negeri, serta peguam-peguam di negeri Sabah dan Sarawak untuk berada di Miri bagi mengimbas kembali perancangan dan pelaksanaan pentadbiran keadilan sepanjang 2022 dan bagi menyusun semula dasar, visi dan misi untuk dilaksanakan sepanjang 2023 ini.

Oleh Liong Chai Ling

See author's posts


28 Jun pemain lapor diri

KETUA jurulatih skuad bola sepak Sukma Sarawak, Ahmad Fairuz Mohd. Yunus memberitahu, pemain akan mula melapor diri pada 28 Jun ini.

Sekali gus, akan memulakan sesi latihan penuh yang dijadual bermula pada 1 Julai depan sebagai persiapan untuk menghadapi temasya Sukan Malaysia (SUKMA) XX Johor 2020.

“Pemain akan lapor diri pada 28 Jun ini dan latihan penuh akan bermula 1 Julai depan,” ujar Ahmaf Fairuz ketika mengulas mengenai perkara itu.

Katanya, seramai 15 orang pemain dari luar kawasan yang belum tiba di Kuching sehingga kini kerana perlu menyelesaikan beberapa perkara.

Ditanya sama ada kalangan pemain yang menarik diri, Ahmad Fairuz memberitahu, memang ada seorang daripada anak didiknya yang tidak dapat meneruskan tugas bersama pasukan kerana terpaksa menyambung pelajaran.

“Setakat ini ada seorang pemain yang tidak dapat bersama pasukan kerana menyambung pelajaran,” tambah beliau.

Dalam perkembangan sama, Ahmad Fairuz turut menyatakan sesi latihan pauskan itu kelak berpandu kepada Prosedur Operasi Standart (SOP) ditetapkan.

“Kita akan melakukan penerangan kepada pemain berhubung SOP ditetapkan apabila mereka tiba melapor diri kelak,” jelas beliau lagi.

Sambil mengakui sesi latihan membabitkan pemain kelak akan dibahagi kepada beberapa kumpulan serta mengikuti jadual yang telah disusun atur sepenuhnya.

“Jadual latihan tidak seperti sebelumnya, kena ikut SOP ditetapkan. Dan sebab itu kita terpaksa membahagikannya kepada beberapa kumpulan,” ujar Ahmad Fairuz lagi.

Skuad untuk ke temasya dwitahunan negara itu bakal mengadunkan kundrat pemain tiga pasukan berbeza iaitu Sarawak United III, Sarawak United IV dan skuad Piala Presiden Kuching FA.

Oleh Faizal Bujang

See author's posts


Wira Alam Yang Dimusuhi Kapitalis

Oleh Roslan Jomel

ALAM semula jadi yang diciptakan oleh Allah SWT mengikut bahagian yang sewajarnya secara kuantitatif dan kualitatif. Demikian tulis Prof. Dr. Taufiq Yap Yun Hin dalam akhbar Harian Metro, 4 Julai, 2019, disertakan beberapa ayat yang membuktikan kebenaran berhubung kenyataan saintifik itu tentang betapa teratur dan seimbangnya setiap ciptaan Tuhan demi kesejahteraan penghuninya. Semuanya dicipta dengan ukuran dan had yang telah ditentukan. Di samping itu juga, diperingatkan tentang sifat para penghuninya yang melampaui batas. Misalnya dalam Surah ar-Rum, ayat ke 41 Allah SWT berfirman,

“Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).”

Apa-apa sahaja yang terakam dari dalam al-Quran mahupun hadis, sudah pasti akan benar-benar berlaku di atas muka bumi ini. Namun, manusia sentiasa berasa tidak cukup dengan apa yang berada dalam genggaman tangan mereka. Lantaran desakan kemajuan dan urbanisasi, manusia sudah tidak lagi menghiraukan kesan sampingan yang bakal memusnahkan habitat dan kelestarian alam buat generasi mendatang.

Hamparan kehijauan yang membaluti landskap bumi kian dirobek sesuka hati dan siri pemusnahan itu berlaku dari hari ke hari tanpa mampu dikawal lagi. Salah satu kepentingan hutan paling utama ialah membekalkan gas oksigen ke atmosfera yang diperlukan oleh manusia dan juga haiwan. Ia juga turut mengimbangi kandungan gas di udara. Semasa proses fotosintesis, tumbuh-tumbuhan menggunakan gas karbon dioksida untuk membuat makanan dan membebaskan gas oksigen sebagai bahan buangan. Manakala, manusia dan haiwan pula membebaskan gas karbon dioksida dan menggunakan gas oksigen semasa proses respirasi.

Proses respirasi dan fotosintesis menunjukkan saling kebergantungan di antara manusia dan haiwan dengan tumbuh-tumbuhan untuk melangsungkan kehidupan masing-masing. Proses ini berlaku secara berulang-ulang, menyebabkan bekalan oksigen dalam udara sentiasa mencukupi untuk kegunaan kehidupan seperti proses pernafasan dan membantu pembakaran. Jika hutan tiada, bayangkan, sudah pasti gas karbon dioksida akan menjadi berlebihan dalam udara yang menyebabkan berlakunya peningkatan suhu udara lalu membawa kesan negatif kepada manusia dan hidupan liar. Tidak mustahil lambat-laun hal ini akan berlaku.

Dalam dokumentari David Attenborough: A Life on Our Planet, David Attenborough yang bertindak sebagai narator untuk rakaman dokumentari itu mengingatkan bahawa kesan kebinasaan pasca kejadian letupan stesen kuasa nuklear Chernobyl di Ukraine, hanyalah satu contoh kepada siri tragedi yang kerap berlaku secara berleluasa setiap hari tanpa disedari. Namun, kerana dek kelalaian dan tidak ambil peduli terhadap kelestarian alam sekitar, manusia lebih memikirkan hal masing-masing sehinggalah musibah itu berlaku di depan mata. Kita sudah semakin tidak lagi berasa takjub melihat fenomena banjir besar, kejadian kepala air dan yang terbaharu, sekumpulan gajah menaiki bukit.

Sebagaimana yang menjadi norma dalam mentaliti sebahagian masyarakat kita, mereka akan bergegas untuk menyelesaikan sebarang insiden berbahaya sebak sahaja malapetaka sudah pun berlaku dan meragut nyawa. Jika berkesempatan menonton dokumentari yang saya sebutkan di atas, anda pasti berasa bahawa situasi dunia pada masa sekarang, bukan lagi kian terancam, tetapi sudah menghampiri titik kemusnahan oleh kecuaian dan keangkuhan para penghuninya sendiri. Kita sedang perlahan-lahan menyalakan sumbu api untuk menghanguskan dunia. Pada detik kehancuran, wang, pangkat, kuasa dan gelaran depan nama, sudah tidak lagi bermakna untuk dibangga-banggakan.

Kesedaran betapa dahsyat dan serakahnya pihak pembalak sehingga meratakan belantara menimbulkan risiko kepada para penghuni asal kawasan hutan. Fokus itu menjadi teras utama kepada inspirasi pengarang dan perkara itu ditulis dengan nada serius. Suatu usaha perlu dilakukan untuk membanteras aktiviti sebegitu. Jika terlambat, generasi masa depan hanya mungkin melihat bangunan-bangunan konkrit di sekeliling mereka. Sementara usahawan-usahawan kayu akan terus mengaut keuntungan demi keuntungan.

Demikian Benedict Samling menyatakan prinsip perjuangannya tentang kelestarian hutan dalam naskhah bertajuk Atma Jiwa. Epoi menjadi hero kita dalam naskhah itu dan seterunya pula bernama Ugam serta konco-konconya. Pertembungan antara mereka berdua menjadi kunci kepada kepentingan naskhah Atma Rimba. Bagaikan semut menentang gajah.

Sebagai penghuni asal rimba yang berasa terkilan melihat kemusnahan di depan matanya, Epoi bertindak nekad untuk membongkar kegiatan tidak bertanggungjawab itu. Berbekal kamera usang, Epol meredah hutan-hutan di Ulu Kapit, Ulu Baleh, Long Lama, Long Moh, Ulu Padawan sehingga ke serata Bumi Kenyalang. Namun, kamera beresolusi tinggi itu pecah berderai oleh Ugam. Bagi pembalak haram, kehadiran Epoi bersama-sama kamera menjadi duri dalam daging untuk kelancaran aktiviti mereka. Dan individu seperti Epoi wajar dihapuskan dengan apa-apa saja cara sekalipun. Tiada istilah mengalah dalam diri Epoi. Kamera yang baharu sahaja dihancurkan Ugam, belum mematahkan misinya. Alat perakam itu boleh didapati di mana-mana kedai. Namun jika hutan terus dimusnahkan tanpa batasannya, ia bukan sahaja sukar untuk dilihat semula, bahkan bakal memudaratkan kehidupan manusia. Ke manakah segala haiwan akan berhijrah kalau habitat asal mereka dimusnahkan? Walaupun urusan sebegitu bukanlah semudah yang dijangka.

Apa yang dilakukan oleh Epoi bukan untuk mengejar nama atau sebarang ganjaran. Kawan-kawan selensa (dibaca jurufoto) berasa cemas melihat keberanian Epoi untuk menelanjangi aktiviti pembalak yang semakin bermaharajalela memusnahkan zon hijau demi memewahkan pihak mereka. Tetapi Epoi berfikiran jauh. Dia perlu melakukan sesuatu, kerana jika bukan dia, siapakah lagi yang hendak merakam aktiviti pembalakan di hutan-hutan yang telah bersebati dengan jiwanya? Emosinya bagai disiat-siat melihat satu demi satu pokok eksotik ditumbangkan. Lalu apa yang tinggal selepas hutan-hutan dimusnahkan? Hal demikian sudah tentu bukan menjadi kegusaran dalam fikiran para kapitalis yang semakin kaya di singgahsana mereka. Biarpun secara fizikalnya ditewaskan oleh Ugam dan konco-konconya, Epoi belum mahu untuk mengundurkan diri. Epoi berbisik, selagi bernyawa, tidak akan dirinya membiarkan petualang-petualang itu mengikis khazanah hutan.

Sebagaimana yang dikatakan sendiri oleh Epoi, semua yang dilakukannya bukan untuk kemegahan, jauh sekali ganjaran dan populariti. Tetapi hanya untuk menunaikan tanggungjawabnya sebagai makhluk ciptaan Tuhan yang dianugerahkan akal. Sungguh idealistik dan waja semangat yang ditunjukkan oleh Epoi. Bahkan kamera yang ada di tangannya, merupakan hadiah untuk kecemerlangannya dalam membongkar aktiviti-aktiviti pembalakan haram. Epoi bertugas di bidang kewartawanan. Dan itu menjadi amanah sosialnya untuk terus menyorot segala gerak-geri pembalakan yang bermatlamatkan keuntungan segera. Epoi rela nyawanya berakhir asalkan dia berkesempatan mengabadikan kegiatan pihak durjana dalam kamera. Biarlah badan dan harga dirinya dipermainkan oleh Ugam dan konco-konconya, namun itu bukan bererti bahawa dia sudah dikalahkan. Semangat yang membara dan prinsip yang tertanam dalam jiwa tidak mudah dicabut dengan ancaman maut ke atasnya.

Sudah lima hari Epoi dengan kedua-dua tangannya terikat ke belakang. Dia dibuli, diseksa, diperlakukan dan didera secara mental dan fizikal. Ugam mengugut dan ingin Epoi untuk menghentikan kerja intipannya. Epoi sedar, itulah cabaran dan risiko yang tidak dapat dielakkan dalam urusannya membongkar aktiviti pembalakan haram. Epoi tahu apa yang mendorongnya untuk memasuki hutan. Dan dia juga sedar, kemunculannya sebagai wartawan pasti menimbulkan permusuhan di pihak kapitalis. Pada detik itu juga Epoi mengenang kembali ucapannya dalam Seminar Alam Semula jadi di Kuching. Betapa manusialah yang menjadi pelaku utama mengganggu keharmonian ekosistem alam semula jadi. Dia menayangkan di skrin layar ribuan bangkai haiwan bergelimpangan, bukit-bukit kapur yang dimusnahkan, sungai mengalir lemah dan mungkin pelbagai lagi impak kerosakan alam yang bakal terpapar di skrin. Itulah realiti yang sepatutnya membukakan mata pihak berwewenang.

Dalam keadaan yang tidak berdaya, fikiran Epoi sekali lagi terlempar kembali akan tegahan daripada kawan-kawan selensanya. Agar jangan sesekali memasuki hutan Baleh. Ada manusia yang lebih buas berbanding harimau di situ. Epoi tidak menghiraukannya. Dia tidak akan berhenti. Hanya ajal yang bakal memutuskan misi besarnya. Biarpun Ugam terus-menerus menyeksa tubuh dan melemahkan semangatnya dari semasa ke semasa. Dia tidak gentar atau menunduk kepada kemahuan pembalak haram. Epoi malahan mengingatkan kepada Ugam, bahawa perbuatan curang mereka akan dibalas oleh alam. Mendengar kata-kata Epoi itu, Ugam malahan semakin panas hati dan memberikan tamparan kuat ke wajah tawanannya itu. Epoi terpelanting ke atas tanah namun Ugam belum berpuas hati dan terus menendang perut Epoi tanpa belas kasihan. Sepertinya tiada harapan untuk Epoi untuk membebaskan diri. Dalam keadaan kedua-dua tangan terikat ke belakang dan tubuhnya yang semakin lemah, Epoi berharap agar berlakunya keajaiban untuk menyelamatkan dirinya. Bahkan Ugam tentu mahukan Epoi supaya memberhentikan usahanya untuk mengintip aktiviti mereka sebagai usahawan kayu buat selama-lamanya. Pihak mereka pasti mengalami kerugian kalau Epoi dibiarkan hidup. Epoi perlu dihapuskan daripada pandangan. Itu sahaja jalannya.

Tanpa semena-mena, langit menjadi gelap dan disertai hujan lebat sehingga menyebabkan tanah merah dan bercerun menjadi papan gelongsor. Ugam tergelincir lalu terjatuh ketika meniti pada batang pokok tumbang. Beg yang disangkut pada bahunya terlucut. Serentak dengan itu, ratusan keping wang kertas berwarna ungu terkeluar dari beg kulit dan terus berterbangan bersama-sama dengan daun-daun. Melihatkan betapa banyaknya wang yang berterbangan itu, Ugam pantas mengejar arah kesemua wang itu pergi dibawa angin kuat. Ugam memanggil konco-konconya namun deruan angin yang begitu kuat dan ganas membatas jeritannya. Sekian lama alam semula jadi berdiam melihat kerakusan Ugam dan konco-konconya memusnahkan pokok-pokok, kini tibalah masa Ugam dibalas sesuai dengan perbuatannya. Tanah merah yang bergerak seperti aliran sungai menuju ke arah Ugam. Aliran air merah terus menghentam tubuh Ugam sekuat-kuatnya sehinggakan petualang itu tercungap-cungap dan tenggelam-timbul di sebalik aliran lumpur yang bagaikan menelan Ugam. Syukurlah, Epoi mampu menyelamatkan dirinya semasa insiden yang tidak diduga itu. Epoi menaiki tungul kayu dan melihat dengan puas hati bagaimana alam mengajar Ugam ke atas dosa-dosa yang dilakukannya selama ini.

Naskhah yang dihasilkan oleh Benedict Samling itu mengingatkan saya dengan naskhah karangan Awangku Merali Pangeran Mohamed yang bertajuk Berselindung di Sebalik Gunung. Ia isu yang serius dan kompleks. Sebagaimana menjadi identiti kepengarangan beberapa orang penulis Sarawak, tema-tema domestik yang berkaitan dengan isu-isu hutan, penempatan warisan dan krisis kebudayaan masih terus dijadikan asas kepada pembinaan karya kreatif. Ia gerak kerja yang terus bersambungan dari tangan ke tangan para pengarang tempatan. Dan itulah yang ditunjukkan oleh Benedict Samling dengan naskhah yang menjelaskan betapa getir dan berisikonya kerja mengintip aktiviti pembalakan hutan secara haram. Sebagai pengarang yang dekat dengan alam semula jadi, Benedict Samling masih berasa perlu untuk mengangkat hal-hal itu untuk naskhahnya ketika gaya kehidupan semakin canggih. Ia bukan sekadar naskhah kreatif, tetapi juga, sebagaimana yang dikatakan oleh David Attenborough, sebagai bentuk kenyataan daripada saksi.

Naskhah-naskhah bertema tempatan sebegitu masih mustahak dalam khazanah kesusasteraan dalam negara. Ia menjadi bukti bertulis untuk menyerlahkan keterlibatan para pengarang dalam menyatakan kepekaan mereka tentang situasi dan kenyataan yang berlaku demi tujuan kehidupan yang lebih baik buat generasi masa depan. Sebagai peminat kesusasteraan dari Sarawak, tema-tema sedemikian memang sudah terlalu kerap ditulis oleh para pengarangnya. Adakah tema-tema sedemikian sudah semakin basi dan tidak kompetitif dengan kenyataan harian? Tidak juga. Masing-masing menulis berdasarkan latar belakang, akademik, gaya hidup dan situasi keadaan dari tempat mereka berkarya. Cumanya, saya ingin menyatakan di sini, agar tema-tema sedemikian harus diiringi dengan pengetahuan dan kemahiran semasa agar naskhah-naskhah menjadi lebih menarik, berperspektif baharu dan mengesankan secara artistik dan pemikirannya. Lihatlah bagaimana teknik subplot yang digunakan oleh Awangku Merali Pangeran Mohamed ketika menghasilkan naskhah Pelagus. Naskhah itu sungguh menarik kerana pendekatan kontemporari dalam kerja penulisannya.

Secara keseluruhan, naskhah Atma Rimba tidaklah memperlihatkan keunikan dan keistimewaan yang baharu. Apa yang dilakukan oleh Benedict Samling, dilihat dari sudut pertukangan seninya, juga masih berada pada tahap sederhana. Pembaca mahukan pelukisan dan seni pertukangan yang lebih canggih seiring dengan perkembangan kesusasteraan terkini. Ada beberapa tema dan persoalan terkini yang juga wajar untuk diangkat ke dalam naskhah. Misalnya pengangguran golongan siswazah, penerokaan bidang perniagaan dalam kalangan generasi baharu dan banyak lagi tema penting yang berlaku sama ada di bandar atau di kampung terpencil. Luaskan ufuk penelitian. Namun apa yang patut saya puji ialah, kelancaran naratif Atma Rimba dan juga ketajaman kiasan pengarang menggambarkan aksi tegang antara Epoi dan Ugam. Bahkan Benedict Samling juga berjaya mengadun naskhah dengan bahasa yang mudah untuk difahami oleh pembaca. Penulisan yang kemas dan harmoni memperlihatkan kematangan seorang penulis. Tahniah atas kerja penulisan anda.

See author's posts